Ορυκτότητα στο κρασί– Πραγματικότητα ή φαντασία; | oinos\nΒΡΙΣΚΕΤΕ ΕΔΩ : oinos » Αρθρα » Ορυκτότητα στο κρασί– Πραγματικότητα ή φαντασία;\nΟρυκτότητα στο κρασί– Πραγματικότητα ή φαντασία;\nΕδώ στην Ελλάδα το πρώτο πράγμα που μας έρχεται στο μυαλό ακούγοντας ορυκτώδη ή “minerality” αρώματα και γεύση στο κρασί είναι η Σαντορίνη και το Ασύρτικό της. Κάτι το οποίο την κάνει σε συνδυασμό με τα ευγενικά εσπεριδοειδή αρώματά της, τον όγκο της και την πολύ υψηλή της οξύτητα ένα από τα πιο ενδιαφέροντα και αναγνωρίσιμα κρασιά παγκοσμίως.\nΠαρόλα αυτά ο όρος ορυκτότητα εμφανίστηκε σαν λέξη στο κρασί όχι περισσότερα από 20 χρόνια πριν και σήμερα έχει καταντήσει να προφέρεται από τον οινόφιλο ως τον διασημότερο κριτικό, δημοσιογράφο και επαγγελματία οίνου. Μία λέξη, η οποία μας προδιαθέτει σε ιδιαίτερο κρασί, σπάνιο, μοναδικό, αυθεντικό και κυρίως κρασί “terroir” (που με τη σειρά του είναι άλλος ένας κακοποιημένος όρος).\nΠολλές έρευνες γίνονται τελευταία με την προσπάθεια των ερευνητών να κατανοήσουν από που πρωτοβγήκε ο όρος ορυκτότητα, τι ακριβώς σημαίνει και να ανακαλύψουν αν όντως υπάρχουν κάποιες συγκεκριμένες χημικές ενώσεις στα κρασιά οι οποίες να δίνουν αυτήν την αίσθηση στον δοκιμαστή. Όπως εξάλλου συμβαίνει με τα φρουτώδη αρώματα, αυτά των μπαχαρικών, των λουλουδιών, των ζωικών κλπ.\nΑξίζει επίσης να σημειωθεί ότι η ορυκτότητα αφορά (σχεδόν πάντα) τα λευκά κρασιά. Κρασιά όπως τα Σαντορινιά Ασύρτικα, τα Βουργουνδέζικα Chardonnay Chablis και Montrachet, τα Sauvignon blanc του Sancerre του Λίγηρα, τα Αλσατικά Riesling, τις σαμπάνιες, κ.α έχουν συνδεθεί τόσο πιστά με την ορυκτότητα που οποιαδήποτε αμφισβήτηση αυτού του όρου θα ισοδυναμούσε με εποχές της ιεράς εξέτασης το μεσαίωνα.\nΗ βασική δυσκολία για να αποκρυπτογραφηθεί η ορυκτότητα ενός κρασιού στο μυαλό του δοκιμαστή από τους ειδικούς είναι το γεγονός ότι φαίνεται να πρόκειται για μία πολυδιάστατη αίσθηση. Συνδυάζει μάλλον την όσφρηση τη γεύση και τις αισθήσεις του τρίδυμου νεύρου που είναι η αίσθηση του πικάντικου και του στυφού. Οι ερευνητές προσπαθώντας να κατανοήσουν το τι είναι στο μυαλό του καταναλωτή αλλά και του ειδικού η ορυκτότητα, συχνά σχεδιάζουν ερωτηματολόγια και έρευνες οι οποίες συσχετίζουν το ορυκτώδες με αρώματα και γεύσεις τσακμακόπετρας (πυρόλιθος), βρεγμένη πέτρα, γραφίτη, θαλάσσια οστρακοειδή, καπνιστό, πετρόλ και με γεύσεις όπως το αλμυρό & αλμυρόπικρο.\nΗ μη σαφής αντίληψη της ορυκτότητας έχει οδηγήσει σε πολλές διαφορετικές θεωρίες που περιμένουν τη δικαίωσή τους. Ίσως να οφείλεται στην έλλειψη επαρκούς φρουτώδους χαρακτήρα σε συνδυασμό με πολύ υψηλή οξύτητα και χαμηλό pH.\nΚάτι τέτοιο ταιριάζει στις Σαντορίνες που είναι κατεξοχήν κρασιά υψηλής οξύτητας και “ κομψά ” αρωματικά που σημαίνει λιγότερο έντονα φρουτώδη γενικά σε σύγκριση με τα φυτεμένα Ασύρτικα σε άλλες περιοχές της Ελλάδας. Δυστυχώς αν κάτι τέτοιο είναι αλήθεια δε δικαιολογεί τον εκθιασμό των “vins minéraux” όπως το αν λέγαμε ότι οφείλονται στα ιδιαίτερα πετρώματα του εδάφους της.\nΆλλοι τη συσχετίζουν με έναν ελαφρά αναγωγικό χαρακτήρα στα κρασιά και πιστεύουν ότι η ορυκτότητα οφείλει την προέλευσή της, τουλάχιστον όσον αφορά την αντίληψή της οσφρητικά, σε ενώσεις που περιέχουν το θείο. Σε αυτή την περίπτωση η μόνη χημική ουσία που ίσως να ταιριάζει στην ορυκτότητα είναι η Benzenemethanethiol που ταυτοποίησαν στο Sauvignon blanc οι Tominaga T, Guimbertau G, Dubourdieu D. και η οποία έχει χαρακτηριστικό καπνιστό χαρακτήρα που πιθανώς να θυμίσει σε κάποιους τσακμακόπετρα.\nΤέλος, υπάρχει και η πεποίθεση πως η ορυκτότητα προέρχεται από τα μέταλλα και τα ιχνοστοιχεία του εδάφους που περνάνε απευθείας στο ποτήρι ενός μεγάλου κρασιού. Ο μόνος λόγος που δε το απορρίπτω εντελώς το συγκεκριμένο είναι λόγω του γεγονότος είναι ότι δε γνωρίζουμε ακόμα με ακρίβεια όλες τις μεταβολικές οδούς της αμπέλου.\nΟι ερευνητές θα ήθελαν πολύ να ανακαλύψουν έναν συσχετισμό της περιεκτικότητας νατρίου, ασβεστίου, μαγνησίου ή άλλων μετάλλων με την ορυκτότητα αλλά ενδεχομένως τα πράματα να είναι πολύ πιο σύνθετα από κάτι τέτοιο.\nΤο σίγουρο είναι ότι λόγω της διαφορετικότητας του κάθε ανθρώπου και δεδομένης της δυσκολίας της περιγραφής των αισθήσεων, ιδιαίτερα όταν πρόκειται για την όσφρηση, στο μυαλό του καθενός ορυκτότητα έχει άλλον ορισμό. Άρα κάποιοι χρησιμοποιούν αλλιώς τον ίδιο όρο είτε εσκεμένα για λόγους μάρκετινγκ είτε απλά γιατί τον αντιλαμβάνονται διαφορετικά. Μάλιστα πολλοί από αυτούς θεωρούνται και ειδικοί από το ευρύ κοινό. Σύμφωνα με τον ερευνητή Jordi Ballester από Πανεπιστήμιο της Βουργουνδίας η ορυκτότητα εμπεριέχει πολύ περισσότερο ρομαντισμό από ότι πραγματικότητα.\nΑναρτήθηκε Δευτέρα, 9 Νοεμβρίου 2015, 19:27. Κατηγορία Αρθρα\n« Πώς καθαρίζουμε το λεκέ από κόκκινο κρασί;\nΤι σημαίνει το προστατευόμενο καθεστώς της Ουνέσκο για τους αμπελώνες στη Γαλλία; »


Συνειδητοποιεί κανείς πόσο ντροπιάζει την Ελλάδα αυτό το αισχρό έθιμο; | "Ενδείξεις-Αποδείξεις"\nΕίναι πραγματικά για κλάματα η κατάσταση σε αυτή τη χώρα, απ΄όλες τις απόψεις. Έχουμε τόσες μέρες που καίγεται η Εύβοια και πριν λίγες ώ...\nΕίναι πραγματικά για κλάματα η κατάσταση σε αυτή τη χώρα, απ΄όλες τις απόψεις. Έχουμε τόσες μέρες που καίγεται η Εύβοια και πριν λίγες ώρες ένας τύπος έβαλε φωτιά σε ξερόχορτα στη Σαλαμίνα και προφανώς η φωτιά ξέφυγε από τον έλεγχο. Αυτή τη φορά βέβαια δεν θα μιλήσουμε για την ηλιθιότητα του Έλληνα. Όχι. Την έχουμε εξαντλήσει την κουβέντα επ΄αυτού. Θα μιλήσουμε για ένα άλλο θέμα που κι αυτό θα έπρεπε να έχει εξαντληθεί.\nΓια τις ρημάδες τις «παραδόσεις» και τα «έθιμα». Μην του πειράξεις του Έλληνα την παράδοση, μη και τον ξεβολέψεις, θα σε κατακεραυνώσει. Θα σε μαυρίσει στις εκλογές, θα βρίζει θεούς και δαίμονες, μέχρι και στους δρόμους μπορεί να βγει. Πάμε λοιπόν σε ένα έθιμο που θα έπρεπε ως έννοια να πάρει παντελώς αρνητική χροιά πια.\nΝα έχει την πορεία της λέξης τύραννος. Ειρήσθω εν παρόδω, να πούμε κι ότι η λέξη «απάνθρωπο» στους τοίχους θα πρέπει να πάψει πια να χρησιμοποιείται, γιατί είναι πια δεδομένο ότι δεν υπάρχει ίχνος ευαισθησίας στον άνθρωπο. Κανονικά θα πρέπει να λέμε ότι είναι απόζωο. Το θέμα μας λοιπόν αφορά σε ένα έθιμο που λαμβάνει χώρα στη Λέσβο, στην περιοχή Μανταμάδο, στο πλαίσιο ενός πανηγυριού. Είναι το έθιμο της Ταυροθυσίας.\nΟι άνθρωποι εκεί ένιωθαν άσχημα που η Σαντορίνη τους ξεπερνούσε σε κτηνωδία με τα γαϊδουράκια και πριν από πολλά χρόνια αποφάσισαν ότι είναι ωραίο θέαμα να περιφέρουν ταύρους στο πανηγύρι και στο τέλος να τους σφάζουν δημόσια. Μόνο που σήμερα δεν είμαστε πριν από πολλά χρόνια. Είμαστε στο 2019 που νομικά έχει απαγορευτεί οποιαδήποτε δημόσια σφαγή ζώου και οποιαδήποτε εκμετάλλευση και βασανισμός.\nΓιατί περί βασανισμού πρόκειται. Πέρσι σφαγιάστηκαν δύο ταύροι. Φέτος τους μείωσαν σε έναν γιατί είναι και πολύ πονόψυχοι οι άνθρωποι. Φαίνεται άλλωστε στη φωτογραφία η πονοψυχία που όλοι βιντεοσκοπούν με το κινητό λες και βλέπουν κάποιο φαντασμαγορικό θέαμα.\nΔεν έχει γίνει ακόμα η σφαγή. Στις 22-23 Αυγούστου θα γίνει η κτηνώδης διαδικασία. Μια διαδικασία που σε διάφορες ιστοσελίδες-οδηγούς για ελληνικά νησιά και τα έθιμα τους, την παρουσιάζουν ως εντυπωσιακή. Το ουσιώδες εδώ είναι ότι μπορούμε να το σταματήσουμε αυτό. Με ένα απλό τηλεφώνημα στο αστυνομικό τμήμα της Αγίας Παρασκευής εν είδει καταγγελίας.\nΤο «μπορούμε» είναι κι αυτό ρομαντικό και ίσως ουτοπικό, γιατί οι αρχές στην επαρχία και δη σε τέτοια χωριά, συμμετέχουν και επικροτούν τέτοιες παρανομίες σε πολλές περιπτώσεις. Τουλάχιστον εμείς ας το παλέψουμε κι ας ελπίσουμε να φτάσει ο θόρυβος στα αυτιά ανωτέρων τους και να τους αναγκάσουν να κάνουν τη δουλειά τους είτε να τους καθαιρέσουν και να βάλουν άλλους στη θέση τους, πιο ευσυνείδητους.\nΑς ελπίσουμε επίσης, ότι σε ένα νησί που έχουν δείξει τεράστια ψυχή με την περίθαλψη των προσφύγων, θα καταφέρουν οι σωστοί να εμποδίσουν αυτή τη ντροπή. Γιατί σαφώς και δεν είναι όλοι συμμέτοχοι σε αυτό. Αλλά, βλέπετε, ένα έθιμο το έχει αυτό. Τείνει να χαρακτηρίσει έναν ολόκληρο πληθυσμό. Πώς οι Ιάπωνες κατηγορούνται συλλήβδην για τις δολοφονίες δελφινιών στο πλαίσιο εθίμου, ενώ σίγουρα θα υπάρχουν πολλοί που διαφωνούν;\nΈτσι και όλοι στη Λέσβο θα μπουν στον ίδιο ντορβά με τους υπανθρώπους και θα ξεχαστεί η δράση τους στο προσφυγικό. Κι αυτό ίσως είναι ένα δείγμα προβλήματος. Αν οι άνθρωποι έδειχναν την ίδια ζέση να σώσουν το περιβάλλον, να προστατεύσουν τα ζώα, τότε ίσως να μη χρειαζόταν ποτέ να υπάρξουν και πρόσφυγες…\n"Ενδείξεις-Αποδείξεις": Συνειδητοποιεί κανείς πόσο ντροπιάζει την Ελλάδα αυτό το αισχρό έθιμο;


Η Εταιρεία - sicaras.gr\nCantor and Nissel\nΗ σελίδα Media είναι υπό κατασκευή.\nΗ σελίδα Υπηρεσίες είναι υπό κατασκευή.\nΠερισσότερα από 60 χρόνια παρουσίας στον χώρο των οπτικών\nΗ εταιρία Συκαρά είναι οικογενειακή επιχείρηση, με σημαντική παρουσία στον χώρο των οπτικών από το 1963. Ιδρυτής της ήταν ο Ιωάννης Π. Συκαράς, με πρώτο ερέθισμα για την ενασχόλησή του με την οπτική, οικογενειακές επιρροές που διατηρούνται από τις αρχές του 20ου αιώνα.\nΗ εταιρία δραστηριοποιείται στην εισαγωγή, εμπορία και διανομή οπτικών και οφθαλμολογικών ειδών. Όραμα της εταιρίας είναι να ηγείται στη συνεχή παροχή άριστης ποιότητας προϊόντων και υπηρεσιών φροντίδας όρασης.\nΑποστολή μας είναι η παροχή προϊόντων και υπηρεσιών ώστε οι χρήστες να μπορούν να βλέπουν, να φαίνονται και να αισθάνονται καλύτερα, ανεξάρτητα από την οφθαλμολογική πάθησή τους. Αξίες μας είναι ο σεβασμός προς κάθε πελάτη και κάθε συνεργάτη, η ακεραιότητα, η εμπιστοσύνη, και η συνεχής προσπάθεια για βελτίωση. Το ανθρώπινο δυναμικό της εταιρίας, ένα από τα μεγαλύτερα κεφάλαιά της. Η υψηλή επαγγελματική κατάρτιση με πτυχία ανώτερης ή ανώτατης σχολής και μεταπτυχιακούς τίτλους σε χώρους, όπως η οπτική και η οικονομία, προσθέτει στην εταιρία επιπλέον ποιότητα και αξιοπιστία.\nΗ εταιρία έχει την έδρα της Ευριπίδου 6, Αθήνα και υποκατάστημα στην Ερμού 18, Θεσσαλονίκη.\nΦροντίδα για τα μάτια σας.\nΕυριπίδου 6 Αθήνα 10559\nΤηλ: 210 3250101-2\nΦαξ: 210 3250701\n2020 Designed by LEMON YELLOW | Developed by INFOPUSH


Avenue Olympique, Val-dʼIsère, Γαλλία\nΤοποθετημένο στην καρδιά της πόλης Val-dʼIsère, το Le Savoie παρέχει όμορφα δωμάτια με θέα σε μέρη όπως Οροσειρά Andes. Αυτό το ξενοδοχείο ξεκίνησε να λειτουργεί το 1937, και ανακαινίστηκε πλήρως το 2007.\nΟι επισκέπτες μπορούν εύκολα να φτάσουν σε Espace Killy, που βρίσκεται περίπου 6 χλμ μακριά. Βρίσκεται 10 λεπτά μακριά για το κέντρο της πόλης Val-dʼIsère.\nΤο Le Savoie καλωσορίζει τους επισκέπτες με τηλεόραση με επίπεδη οθόνη, θυρίδα ασφαλείας, πρέσα παντελονιών, καναπέ και τηλέφωνο διεθνών κλήσεων που παρέχονται στα δωμάτια. Το Le Savoie έχει δωμάτια με θέα σε βουνό. Είναι εξοπλισμένα με σύγχρονη διακόσμηση.\nΤο πρωϊνό προσφέρεται στο εστιατόριο κάθε πρωϊ. Πιάτα γαλλικής κουζίνας σερβίρονται στο παραδοσιακό εστιατόριο. Οι επισκέπτες μπορούν να δοκιμάσουν αναζωογονητικά ποτά στο wine bar. Προσφέροντας ποικιλία γευμάτων, τα le lodge και La Luge βρίσκονται γύρω στα 50 μέτρα μακριά.\nΤο αεροδρόμιο Courchevel βρίσκεται γύρω στα 30 χλμ μακριά. Αυτό το παραδοσιακό είναι περίπου 35 λεπτά με τα πόδια μακριά από το κέντρο της πόλης Val-dʼIsère.\nΤο Le Savoie προσφέρει 24ωρη υπηρεσία δωματίου, στεγνοκαθαριστήριο και υπηρεσίες πορτιέρη.\nΟι εγκαταστάσεις αναψυχής περιλαμβάνουν περιποίηση προσώπου, χαμάμ και μασάζ.\nLe Savoie, Γαλλία\nΞενοδοχείο επιπλωμένων διαμερισμάτων Elli Marina Studios And Μπενίτσες\nΞενοδοχείο Telesilla Κοντόκαλι\nΞενοδοχείο Pylea Beach Ιαλυσός Ρόδος\nΞενοδοχείο Cnic Hellinis Κανόνι\nΞενοδοχείο επιπλωμένων διαμερισμάτων Silvia Σαν Κάντιντο\nΞενοδοχείο Holiday Πόρετς\nΞενοδοχείο Jasmin Side Colakli\nBed and Breakfast Il Salotto Di Maria Pia Συρακούσες\nΞενοδοχείο Zafiro Tropic Alcudia (Mallorca)\nΞενοδοχείο Victoria Nesebar\nΞενοδοχείο Poseidon Family Σωζόπολη\nΔιαμέρισμα Stellatos House Πόρος\nΔιαμέρισμα Lefkas City Λευκάδα


Κρούσματα σήμερα: Διασπορά σε πάνω από 20 περιοχές της Ελλάδας – Ποιες είναι στο «κόκκινο» – Voutospress Kefalonia\nΕκατόν ενενήντα έξι νέα κρούσματα κορονοϊού εντοπίστηκαν τις τελευταίες 24 ώρες σύμφωνα με τη νέα ανακοίνωση του ΕΟΔΥ. Δείτε πού εντοπίζονται.\n196 ακόμη κρούσματα κορονοϊού κατέγραψε απόψε (11/8) ο ΕΟΔΥ, καθώς και ένα νέο θάνατο.\nΤην πορεία του κορονοϊού και των ελέγχων στη χώρα μας παρουσίασε ο υφυπουργός Πολιτικής Προστασίας, Νίκος Χαρδαλιάς κατά την συνέντευξη Τύπου που παραχώρησε νωρίτερα σήμερα, αναλύοντας τα στοιχεία του πρώτου δεκαήμερου του Αυγούστου, όπου σημειώθηκε και ο αριθμός-ρεκόρ νέων κρουσμάτων την Κυριακή (9 Αυγούστου), με 203 μολύνσεις, τα οποία εγείρουν ανησυχίες.\nΠαράλληλα, η Αττική συγκεντρώνει μεγαλύτερο αριθμό εισερχόμενων κρουσμάτων στη χώρα, καταγράφοντας 124 περιστατικά, ωστόσο «πρωταθλήτρια» αναδεικνύεται η Περιφέρεια Κεντρικής Μακεδονίας με 140. Ακόμη, στην περιφέρεια Ανατολικής Μακεδονίας και Θράκης εντοπίστηκαν 51 κρούσματα, στην Ήπειρο 10, στην Θεσσαλία 11, στα Ιόνια Νησιά 52, στην Κρήτη 42, στο Νότιο Αιγαίο 41, στην Δυτική Ελλάδα 5, στην Στερεά Ελλάδα 19, στην Πελοπόννησο 9, στην Δυτική Μακεδονία 1 και στο Βόρειο Αιγαίο 3.\nΗ συνολική εικόνα των κρουσμάτων στην Ελλάδα από τις 25 Φεβρουαρίου, οπότε και εντοπίστηκε το πρώτο κρούσμα στη χώρα μας, μέχρι και τις 9 Αυγούστου, περιλαμβάνει 5.623 κρούσματα, συνολικά, εκ των οποίων ενεργά είναι τα 1.424 κρούσματα. Τα 2.841 κρούσματα ανάρρωσαν κατ΄οίκον, ενώ εξιτήριο από το νοσοκομείο πήραν 1.146 ασθενείς με Covid-19.\nΗ κατάσταση μπορεί να γίνει ανεξέλεγκτη\nΣτο μεταξύ, οι λοιμωξιολόγοι εξακολουθούν να «χτυπούν» καμπανάκι για την διασπορά του κορονοϊού στη χώρα μας, παρά το γεγονός ότι τη Δευτέρα μειώθηκαν τα νέα κρούσματα που καταγράφηκαν από τον ΕΟΔΥ (126 νέα περιστατικά χθες, 203 την Κυριακή) ενώ προειδοποιούν πως στο τραπέζι βρίσκονται και νέα μέτρα.\nΟ καθηγητής Μικροβιολογίας στο Πανεπιστήμιο Δυτικής Αττικής Αλκιβιάδης Βατόπουλος εκτίμησε η χθεσινή απόφαση για μπαρ και εστιατόρια ίσως να βοηθήσει τη νεολαία να συνειδητοποιήσει τι γίνεται με τον ιό ως προς τη σοβαρότητα του θέματος.\n«Έχουμε δύο Ελλάδες: την Ελλάδα των ηλικιωμένων που έχουν καταλάβει, φοβούνται και πειθαρχούν και την Ελλάδα της νεολαίας που… δεν έχει πάρει χαμπάρι», είπε χαρακτηριστικά στον Τ/Σ Mega.\n«Πρέπει να καταλάβουν όλοι ότι έχουμε μείζον θέμα δημόσιας υγείας. Είμαστε στην κόψη του ξυραφιού και εύκολα μπορεί ξαφνικά η κατάσταση να γίνει ανεξέλεγκτη», σημείωσε.\n«Όλη η προσπάθεια που γίνεται είναι για να πειστούν όλοι για την αναγκαιότητα των μέτρων και να μην χρειαστεί να πάμε σε γενικό “lockdown”», πρόσθεσε.\nΓια τη ραγδαία αύξηση των κρουσμάτων μίλησε και η πρόεδρος νοσοκομειακών γιατρών Αθήνας-Πειραιά, Ματίνα Παγώνη. «Η κατάσταση έχει ξεφύγει. Δεν είναι δύσκολο να πάμε σε τετραψήφιο αριθμό. Υπάρχουν πολλοί ασυμπτωματικοί, οι οποίοι είναι το μεγαλύτερο πρόβλημα αυτή τη στιγμή, καθώς δεν είναι εύκολη η ιχνηλάτηση», τόνισε η ίδια μιλώντας στον ΣΚΑΪ. Στη συνέχεια επεσήμανε πως «αυτό πρέπει να κατανοήσουμε όλοι και να σωθούμε».\n«Δεν είναι δυνατόν να έχουμε φτάσει μέσα σε μία βδομάδα τόσα κρούσματα και να μην έχουμε συνειδητοποιήσει όλοι μας τι πρέπει να κάνουμε», σημείωσε.\nΟ καθηγητής υγιεινής και επιδημιολογίας της Ιατρικής Σχολής του ΕΚΠΑ κ. Μαγιορκίνης στάθηκε από την πλευρά του στο γεγονός πως υπάρχει αύξηση των διασωληνωμένων, εκτός από τον αριθμό κρουσμάτων, τονίζοντας πως 24 άτομα νοσηλεύονται στις ΜΕΘ ενώ πριν από περίπου δέκα μέρες είχαμε μόλις επτά.\nΟ καθηγητής ανέφερε πως αυτά τα στοιχεία «δείχνουν» στην κατεύθυνση ενός δεύτερου κύματος, το οποίο έχουμε ένα μικρό χρονικό διάστημα να αποτρέψουμε. Ειδικότερα, τόνισε πως υπάρχει ένα χρονικό περιθώριο μέχρι την Παρασκευή ώστε να διαπιστώσουν οι ειδικοί αν θα έχουν αποτελέσματα τα μέτρα που ανακοινώθηκαν χτες.\nΑξίζει, τέλος, να σημειωθεί πως κατά τον κ. Μαγιορκίνη υπάρχει πάνω από 50% πιθανότητα να υπάρχει περαιτέρω αύξηση των κρουσμάτων. «Μπορεί να κινηθούμε στην περιοχή των 200-350 κρούσματα την ημέρα», σημείωσε ο καθηγητής.\nΤΟ ΒΗΜΑ ΤΟΥ ieidiseis.gr\nΠροσλήψεις σε Δήμους, νοσοκομεία και Οργανισμούς\nΑΣΕΠ: Προκηρύξεις που «τρέχουν» αυτό το διάστημα ΑΣΕΠ: Αν ψάχνεις δουλειά στο Δημόσιο, τότε ο…\nΣτις 5-6 Μάρτη η 3η Συνδιάσκεψη, εγκρίθηκαν από το ΠΣΟ οι Θέσεις Ξεκίνησε και επίσημα…


Δημιουργική γραφή και Δίκτυο Δημιουργικής Γραφής:::Σαν τον θάνατο βαθύ\nδιηγήματα ασκούμενων Αναστασάκη Καλλιόπη Σαν τον θάνατο βαθύ\nΊσα που άνοιγε η πόρτα και τα μάτια τους γυρνούσαν σαν μαγνητισμένα να δουν τον επισκέπτη. Ή της μίας ή της άλλης. Οι ώρες του επισκεπτηρίου ήταν καθορισμένες και το ρολόι έδειχνε ήδη το τέλος και αυτής της ημέρας.\nΓέννησαν με μισή ώρα διαφορά η μία από την άλλη. Μαζί γύρισαν στο δωμάτιο. Μαζί ήρθαν κοντά τους και τα κορίτσια, το καθένα με ένα βραχιολάκι που έγραφε «θήλυ» και το επίθετο του πατέρα του. Ναι, και τα δύο κορίτσια ήταν υγιέστατα και όμορφα.\nΤο δωμάτιο γέμισε απ’ τη μυρωδιά της γέννας είπε η μάνα της Πετρούλας. Η Πετρούλα ήταν από την Καλαμάτα αλλά ζούσε εδώ και δύο χρόνια στην πρωτεύουσα. Ήταν ερωτικός μετανάστης. Κι αυτό το είπε η μάνα της. Η μάνα της Πετρούλας ήταν συνέχεια κοντά της. Μόνο η μάνα της. Η Πετρούλα έλεγε στην Ειρήνη πως οι φίλες της όλες και οι συγγενείς της ήταν στην Καλαμάτα και πως στην Αθήνα ήταν σχεδόν μόνη της με τον άνδρα της τον Πέτρο. Σύμπτωση, ε; Πέτρος και Πετρούλα. Όταν το είπε στη μάνα της πως γνώρισε τον Πέτρο της ευχήθηκε να χουν μια γερή και σταθερή ζωή οι δυο τους. Σαν την πέτρα της είπε και τον παντρεύτηκε. Ήταν ο πρώτος της έρωτας και είπε στην Ειρήνη πως θα ήταν και ο τελευταίος. Το ήξερε είπε.\nΗ Ειρήνη την άκουγε μ’ ένα χαμόγελο ζωγραφισμένο στα κόκκινα χείλη της. Τα χείλη της Ειρήνης ήταν βαμμένα κόκκινα. Ο γιατρός της, ο κύριος Μήτρου, πολύ άσχημος άνδρας, έλεγε η Πετρούλα, επέμενε πως το μωρό της Ειρήνης έπρεπε να την πρωτοδεί περιποιημένη, όμορφη και χαρούμενη κι εκείνη κάθε πρωί έβαφε τα χείλη της με το κόκκινο κραγιόν της που δεν έφευγε κι όλο γελούσε. Ο πατέρας μωρού, ο Νικόλας, δεν έφευγε καθόλου από το προσκεφάλι του. Και οι γονείς της και ο αδερφός της και οι φίλες της. Είχε τον τρόπο της η Ειρήνη και στο πορτοφόλι και στην ψυχή. Πλούσια οικογένεια, αγαπημένη. Φαινόταν απ’ τα λουλούδια που είχαν πλημμυρίσει το δωμάτιο, τα δώρα, τα κεράσματα, τις αγκαλιές, τις χαρούμενες ματιές.\nΗ Πετρούλα μετρούσε τους επισκέπτες της Ειρήνης και χαιρόταν μαζί τους και μιλούσε μαζί τους μέχρι που την τελευταία ημέρα έκλαψε μαζί τους. Ο Πέτρος δεν είχε έρθει να την δει. Βλέπεις ήθελε γιο, ο άντρας της, κι όχι κορίτσι. Για «παιδί» πήγαινε κι όχι για «αμανάτι».\nΤέσσερεις μέρες είχαν περάσει οι δυο γυναίκες μαζί κι ένοιωθαν σαν να γνωρίζονταν χρόνια. Πολλές οι ώρες και ίδια η χαρά. Μεγάλη χαρά εκτός από κάποιες φορές που ήταν πιο μεγάλος ο πόνος. Έτσι είναι η ζωή, με δύο πρόσωπα έλεγε η μάνα της Πετρούλας, που τι να κάνει κι αυτή, μίλαγε, μίλαγε σχεδόν παραμίλαγε, ιδίως όταν η κόρη της μουρμούριζε στα κρυφά για να μην την ακούει η Ειρήνη, ότι δεν ήθελε να της φέρουν το μωρό της και ότι ήθελε να το δώσει και να πει πως πέθανε, μήπως και ησυχάσει ο Πέτρος και ότι είναι μικρή και θα κάνει κι άλλο παιδί που θα ’ναι «παιδί» κι όχι κορίτσι και...\n«Τι να κάμω κι εγώ η κακομοίρα», έλεγε η μάνα της Πετρούλας στη μάνα της Ειρήνης που την ξεμονάχιασε κάποια στιγμή και της είπε τον πόνο της. «Την πάω με το καλό, λέω μήπως είναι της γέννας αυτά τα τρελά που λέει η κόρη μου».\nΗ Ειρήνη προσπαθούσε να καταλάβει κι η Πετρούλα προσπαθούσε ν’ αντέξει. Την κάθε κουβέντα τους κάλυπτε μια λαχτάρα για τα μωρά τους. Αλήθεια, ψέματα, ο Θεός ξέρει.\nΉταν χαρακτηριστικός ο ήχος στους διαδρόμους της κλινικής όταν τα μικρά ανθρωπάκια κατευθύνονταν στις μητέρες τους. Αναταραχή και φωτεινά πρόσωπα στα δωμάτια του ορόφου. Έρχονται τα μωρά ακούγονταν τα σχόλια σαν απόηχος πανηγυριού. Τα πρόσωπα φώτιζαν απ’ τις καινούργιες ζωές. «Τη Μαρία μου και τα μάτια σου», είπε η Πετρούλα στη μάνα της και λες και τρόμαξε το παιδί και σκιάχτηκε.\nΣτο δωμάτιο 33 η Πετρούλα από το πρωί της ημέρας εκείνης, είχε ανεβάσει πυρετό. Οι γιατροί του ορόφου έκαναν την πρώτη νοσηλεία για την ασθενή τους και περίμεναν τον γυναικολόγο της. Η Πετρούλα ετοίμαζε το ταξίδι της. Μάζεψε τα πράγματά της με υπομονή και κόπο, μιας και ήταν πραγματικά εξαντλημένη, κάτι σημείωσε στο μικρό ροζ μπλοκάκι της και μετά πλησίασε την Ειρήνη, την πήρε αγκαλιά και της είπε ένα ευχαριστώ με σφιγμένα τα δόντια από τον πόνο και τα δάκρυα.\n«Θα πας Καλαμάτα ή στο σπίτι σου εδώ στην Αθήνα;», τη ρώτησε η Ειρήνη.\nΗ Πετρούλα καθισμένη δίπλα στο παράθυρο κοιτούσε με λαχτάρα τη βροχή. Το κεφάλι της βούιζε σαν μελίσσι και η «καλεσμένη της», μια μέλισσα, μόλις είχε ακουμπήσει το κεντρί της στο αριστερό της στήθος. Ευτυχώς το γάλα δεν της έκανε την τιμή να την επισκεφτεί τόσες μέρες λες και ήξερε τι θα ακολουθήσει αν και η μάνα της όλο και της πίεζε το στήθος.\nΕκεί στο αριστερό της στήθος έχυσε η μέλισσα το φαρμάκι της και ξεψύχησε αμέσως. Τώρα περίμενε τη σειρά της η Πετρούλα για να μπει στο κλαμπ των πεθαμένων.\n«Καλύτερα να φύγω από τη μέση», είπε αξημέρωτα στην Ειρήνη. Δεν θα καταφέρω να γίνω μάνα. Δεν ξέρω ν’ αγαπώ άλλον από τον Πέτρο. Τη Μαρία μου την ελευθερώνω από μένα. Είναι καλύτερα να είναι ορφανή παρά προδομένη η μικρή μου νεράιδα.\nΗ Ειρήνη είχε κλείσει τα μάτια της. Όλο το βράδυ προσπαθούσε να την πείσει ότι όλα μπορούν να αλλάξουν. Στο διάφανο πλαστικό ποτήρι του καφέ της η Πετρούλα έριξε τη μέλισσα. Το κεφάλι της βούιζε, τα χέρια της έκαιγαν απ’ τον πυρετό και η ψυχή της αδύναμη παρέδιδε το σώμα της αμαχητί.\nΘα φύγω, είπε σιγανά στην Ειρήνη, για άλλη μια φορά. Τα βλέμματα των δύο γυναικών διασταυρώθηκαν. Η Πετρούλα με ένα νεύμα της έδειξε στην Ειρήνη τη νεκρή μέλισσα μέσα στο ποτήρι. «Είμαι αλλεργική στις μέλισσες», της είπε. Η Ειρήνη άρχισε να φωνάζει και να προσπαθεί να κρατήσει όρθια τη φίλη της που αφέθηκε στην αγκαλιά της με τ’ όνομα της κόρης της στα χείλη της για τελευταία φορά.\n«Να προσέχεις τη Μαρία μου».\nΗ Ειρήνη δεν πρόλαβε να της πει ότι εκείνη δεν είχε κάποιον σαν τον Πέτρο να σκεφτεί. Ο Νικόλας ήταν μόνο ο πατέρας της κόρης της κι εκείνη ήταν επιτέλους μάνα. Δεν πειράζει σκέφτηκε. Τι ένα κορίτσι, τι δύο. Θα τις μεγάλωνε σαν νεράιδες. Είχε αγάπη και για τις δύο. Ύστερα. ακούστηκε ένα «αχ» σαν τον θάνατο βαθύ.


Ρωσία: Δηλητηρίασαν τον ηγέτη της αντιπολίτευσης Αλεξέι Ναβάλνι – Δίνει μάχη για τη ζωή του - News In Greece\nΑρχική Κόσμο Ρωσία: Δηλητηρίασαν τον ηγέτη της αντιπολίτευσης Αλεξέι Ναβάλνι – Δίνει μάχη για...\nΡωσία: Δηλητηρίασαν τον ηγέτη της αντιπολίτευσης Αλεξέι Ναβάλνι – Δίνει μάχη για τη ζωή του\nΟ Αλεξέι Ναβάλνι, ηγετική μορφή της αντιπολίτευσης και σφοδρός επικριτής του Βλαντίμιρ Πούτιν, νοσηλεύεται σε ΜΕΘ με υποψία δηλητηρίασης, έχοντας χάσει της αισθήσεις του ανακοίνωσε η εκπρόσωπός του το πρωί της Πέμπτης. Ο Ναβάλνι αρρώστησε κατά τη διάρκεια μιας πτήσης και το αεροπλάνο έκανε επείγουσα προσγείωση στο Ομσκ, δήλωσε η Κίρα Γιάρμις στο Twitter. Είπε ότι οι συνεργάτες του υποψιάζονται ότι ο Ναβάλνι δηλητηριάστηκε από κάτι που αναμίχθηκε στο τσάι του.\nΟ Ρώσος δικηγόρος και πολιτικός ακτιβιστής τον Ιούνιο περιέγραψε το ρωσικό δημοψήφισμα για τις συνταγματικές μεταρρυθμίσεις ως «πραξικόπημα» και «παραβίαση του συντάγματος». Οι μεταρρυθμίσεις επιτρέπουν στον κ. Πούτιν να παραμείνει πρόεδρος για δύο ακόμη θητείες.\n«Σήμερα το πρωί η Ναβάλι επέστρεφε στη Μόσχα από το Τομσκ», ανέφερε η κυρία Γιάρμις. «Κατά τη διάρκεια της πτήσης, ένιωσε άρρωστος. Το αεροπλάνο έκανε επείγουσα προσγείωση στο Ομσκ. Ο Αλεξέι έχει τοξική δηλητηρίαση. Αυτή τη στιγμή πηγαίνουμε στο νοσοκομείο».\nΠρόσθεσε: «Υποψιαζόμαστε ότι ο Αλεξέι δηλητηριάστηκε από κάτι που αναμίχθηκε στο τσάι του. Ήταν το μόνο πράγμα που έπινε από το πρωί. Οι γιατροί λένε ότι ο τοξικός παράγοντας απορροφήθηκε γρηγορότερα μέσω του ζεστού υγρού. Αυτή τη στιγμή ο Αλεξέι είναι αναίσθητος». Η Γιάρμις αργότερα είπε ότι ο Ναβάλνι εισήχθη σε ΜΕΘ.\nΠροηγούμενο άρθροΣτην 4η θέση με τους πλουσιότερους ανθρώπους του πλανήτη ο Έλον Μασκ\nΕπόμενο άρθροΓαργαλιάνος σε ΣΚΑΪ: Τα μέτρα για τα παιδιά στα σχολεία – Τι μάσκα να φορούν


Αποθέωση στο ΟΑΚΑ για τον Παναθηναϊκό! Θριαμβευτική υποδοχή από οπαδούς (pics) - ΟΛΕΣ ΟΙ ΕΙΔΗΣΕΙΣ ΑΠΟ ΤΗΝ ΕΛΛΑΔΑ ΚΑΙ ΤΟ ΕΞΩΤΕΡΙΚΟ\nHome ATHLITIKA Αποθέωση στο ΟΑΚΑ για τον Παναθηναϊκό! Θριαμβευτική υποδοχή από οπαδούς (pics)\nΠάνω από 250 οπαδοί του Παναθηναϊκού βρέθηκαν στο ΟΑΚΑ για να υποδεχθούν την αποστολή του Τριφυλλιού από το ΣΕΦ και αποθέωσαν την ομάδα τους για το νέο break στο ΣΕΦ, που έδωσε και πάλι στους "πράσινους" το πλεονέκτημα έδρας. Θριαμβευτική υποδοχή για παίκτες και προπονητικό επιτελείο του Παναθηναϊκού στο ΣΕΦ, με οπαδούς της ομάδας να πηγαίνουν στο ΟΑΚΑ αμέσως μετά τη μεγάλη νίκη στο δεύτερο τελικό, για να αποθεώσουν τους νικητές.\nΗ αποστολή του Τριφυλλιού παρέμεινε «εγκλωβισμένη» για πάνω από μισή ώρα στο γήπεδο του Φαλήρου, αλλά οι φίλοι της ομάδας, δεν πτοήθηκαν και «έτρεξαν» να υποδεχθούν με συνθήματα και καπνογόνα τους θριαμβευτές του δεύτερου τελικού της Stoiximan.gr Basket League.\nΑξίζει να σημειωθεί, ότι οπαδοί του Παναθηναϊκού είχαν πάει στο ΟΑΚΑ και αρκετές ώρες πριν την έναρξη του αγώνα για να «ξεπροβοδίσουν» την αποστολή και να εμψυχώσουν τους παίκτες, κάτι που λειτούργησε για μία ακόμη φορά θετικά, εκ του αποτελέσματος. newsit.gr


«Πακέτο» αναδιάρθρωση και τηλεοπτικά συμβόλαια | Η Εφημερίδα των Συντακτών\n«Πακέτο» αναδιάρθρωση και τηλεοπτικά συμβόλαια\nΑπίστευτα πράγματα έγιναν στη χθεσινή συνάντηση του υφυπουργού Αθλητισμού, Γιώργου Βασιλειάδη, με την αντιπροσωπεία της Super League. Από την οποία έφτασαν να πουν ξεκάθαρα πως, το περασμένο καλοκαίρι, ανέλαβαν τη δέσμευση για την αναδιάρθρωση, επειδή δεν μπορούσαν να βρουν τηλεοπτικό συμβόλαιο και θεωρούσαν πως μετά θα κατάφερναν να μη γίνει! Ναι, αυτό ειπώθηκε μεταξύ άλλων.\nΚατά τα άλλα ζήτησαν ξεκάθαρα από τον Γιώργο Βασιλειάδη η αναδιάρθρωση να πάει για τη μεθεπόμενη σεζόν, αλλά να ισχύσουν τα τηλεοπτικά συμβόλαια με την ΕΡΤ!\nΚάπου εκεί τα όρια φανερά ξεπεράστηκαν, με αποτέλεσμα ο υφυπουργός να πει πως έκανε λάθος που μπήκε σε αυτή την ιστορία το καλοκαίρι κι έπρεπε να ακούσει όσους του έλεγαν να μην πιστεύει τις ομάδες και πως, αφού εξασφαλίσουν τα χρήματα, μετά θα προσπαθήσουν να ακυρώσουν τη δέσμευσή τους.\n«Αν θέλετε πρωτάθλημα με 16 ομάδες, καλή επιτυχία», τους είπε και φυσικά ήταν ξεκάθαρο πως σε μια τέτοια περίπτωση τηλεοπτικά συμβόλαια με την ΕΡΤ δεν υπάρχουν.\nΟ Γιώργος Βασιλειάδης είχε πει από την αρχή πως στην ατζέντα της συζήτησης δεν ήταν η αναδιάρθρωση, ωστόσο δεν μπορούσε να εμποδίσει τους συνομιλητές του να το θέσουν. Η στάση του όμως ήταν ξεκάθαρη. Δεν συζητά καμιά αλλαγή.\nΗ πλευρά της Super League προσπάθησε να του επιρρίψει και ευθύνη για το γεγονός πως η τροπολογία για την αναδιάρθρωση δεν έχει κατατεθεί ακόμη.\nΟ Βασιλειάδης τούς την παρουσίασε έτοιμη, τους ζήτησε μάλιστα και τη γνώμη τους για τυχόν διορθώσεις και τους επισήμανε πως ξέρουν καλύτερα από εκείνον, πως ο λόγος που δεν έχει κατατεθεί ακόμη, είναι πως καθυστερεί η αποστολή από την ΕΠΟ, της τελικής της εισήγησης. Ο Βασιλειάδης τη θέλει, για λόγους σεβασμού στο αυτοδιοίκητο.\nΦυσικά είναι ευνόητο γιατί καθυστερεί η ΕΠΟ, από την άλλη όμως ο υφυπουργός δεν φαίνεται διατεθειμένος να αφήσει να εξαρτηθεί από αυτό η τύχη του σχεδίου τηςαναδιάρθρωσης.\nΧρόνος υπάρχει βέβαια, μέχρι τη λήξη των πρωταθλημάτων. Και ουσιαστικά το να έχουν λήξει τα πρωταθλήματα είναι και απαραίτητο για να πάει ομαλά η διαδικασία προς την οριστική διαμόρφωση της νέας δομής, σύμφωνα με τις προβλέψεις της συμφωνίας που έγινε το καλοκαίρι.\nΑξίζει τον κόπο να σημειωθεί και η αντιπαράθεση που έχει ο Γιώργος Βασιλειάδης με τον γενικό διευθυντή της Super League, Βασίλη Γκαγκάτση, στη διάρκεια της γενικότερης αντιπαράθεσης γύρω από την αναδιάρθρωση. Και το σχόλιο του υφυπουργού κατά τη διάρκεια της: «Και να σκεφθείτε πως γράφουν ότι είναι και μυστικός μου σύμβουλος...».\nΠΟΔΟΣΦΑΙΡΟ 14.05.2019, 06:00


ΛΕΓΑΚΗΣ ΣΤΕΛΙΟΣ - 19 10/2016\nΘέμα: ΛΕΓΑΚΗΣ ΣΤΕΛΙΟΣ - 19 10/2016 Κυρ 02 Οκτ 2016, 13:29\nArtist: ΛΕΓΑΚΗΣ ΣΤΕΛΙΟΣ\nΗ πρώτη του ολοκληρωμένη δουλειά είναι γεγονός!\nΤα τελευταία χρόνια έχει αναδειχθεί σε ένα από τα μεγαλύτερα νεανικά ονόματα της λαϊκής και ποπ σκηνής με μία πορεία που φαίνεται να διαγράφεται λαμπερή μπροστά του. Έχει ήδη συνεργαστεί με μεγάλα ονόματα της μουσικής, όπως ο Stan, o Βασίλης Καρράς και ο Γιώργος Μαζωνάκης αλλά και μεγάλες πίστες, όπως εκείνη του Έναστρον, που τον είδαμε την τελευταία σεζόν μαζί με όλους τους παραπάνω καλλιτέχνες.\nΚαι τώρα η μεγαλύτερη στιγμή έφτασε για τον Στέλιο Λεγάκη, μιας και η πρώτη δισκογραφική του δουλειά είναι προ των πυλών. Το όνομα του πρώτου δίσκου του είναι «19».\n01. Μ' ΕΧΕΙΣ ΤΡΕΛΑΝΕΙ\n02. ΚΑΡΔΙΕΣ ΑΠΟ ΑΣΤΕΡΙΑ\n03. ΣΑΝ ΜΑΧΑΙΡΙ\n04. ΣΤΑΘΜΟΣ ΞΕΧΑΣΜΕΝΟΣ\n06. ΣΟΥ ΞΕΔΙΠΛΩΝΩ ΤΗΝ ΨΥΧΗ ΜΟΥ\n07. ΚΡΑΤΑ ΜΕ\n08. ΣΕ ΞΕΧΑΣΑ\n09. ΜΟΝΟ ΕΣΕΜΑ Η ΤΙΠΟΤΑ\n10. ΔΥΣΚΟΛΕΣ ΑΓΑΠΕΣ\n11. ΚΑΙ ΠΑΛΙ ΜΟΝΟΣ ΜΟΥ\nΘέμα: Απ: ΛΕΓΑΚΗΣ ΣΤΕΛΙΟΣ - 19 10/2016 Κυρ 02 Οκτ 2016, 19:12


Premiership Σκωτίας (16/01): Βρίσκει γκολ η Λίβινγκστον • Bet-planet.gr\nPremiership Σκωτίας (16/01): Βρίσκει γκολ η Λίβινγκστον\nΑγωνιστική δράση στην Α' κατηγορία Σκωτίας, ακολουθεί ανάλυση των τριών σημαντικότερων αγώνων της ημέρας.\nΣέλτικ - Λίβινγκστον: Ισόπαλη με 1-1 αναδείχθηκε η Σέλτικ, απέναντι στην Χιμπέρνιαν εντός έδρας. Αναμετρήθηκε με πολλές απουσίες στο αρχικό σχήμα καθώς λόγω ταξιδιού στο Ντουμπάι βρέθηκαν πολλά ενεργά κρούσματα. Πλέον η ομάδα του Λένον βρίσκεται στην 2η θέση του βαθμολογικού πίνακα με ρεκόρ 46-16 και 44 βαθμούς. Παραμένουν οι απουσίες στο «στρατόπεδο» των γηπεδούχων, συνολικά 14.\nΝίκη με 3-1 κατάφερε να πάρει η Λίβινγκστον, εντός έδρας απέναντι στην Ρος Κάουντι. Προηγήθηκε στο 9ο λεπτό και παρότι ισοφαρίστηκε κατάφερε να βρει την απάντηση με δύο γκολ στο 81ο και 91ο λεπτό του αγώνα. Πλέον η ομάδα του Μάρτιντέιλ βρίσκεται στην 5η θέση του βαθμολογικού πίνακα με ρεκόρ 28-27 και 30 βαθμούς. Εκτός παραμένουν οι μακροχρόνιοι Λίθγκοου (αμυντικός) και Γιάκομπς (μέσος).\nΕκτίμηση: Ένα σωρό απουσίες θα έχει για ακόμα μία αγωνιστική η Σέλτικ. Από την άλλη πλευρά, η Λίβινγκστον παραμένει σε πάρα πολύ καλή κατάσταση, σκοράρει με μεγάλη ευκολία ενώ έχει μόνο νίκες τις τελευταίες οχτώ αγωνιστικές. Μπορούν οι φιλοξενούμενοι να κάνουν την «ζημιά» απέναντι σε έναν προβληματικό αντίπαλο, GG σε απόδοση 1.70.\nΧιμπέρνιαν - Κιλμάρνοκ: Κατάφερε να πάρει ένα πολύ σημαντικό αποτέλεσμα η Χιμπέρνιαν η οποία αναδείχθηκε ισόπαλη στην έδρα της Σέλτικ με 1-1. Πίεσε σε όλη την αναμέτρηση, βρέθηκε πίσω κόντρα στην ροή του ματς αλλά κατάφερε να φτάσει στον βαθμό της ισοπαλίας στο 91ο λεπτό με τον Νίσμπετ. Σταθερά στην 4η θέση του βαθμολογικού πίνακα βρίσκεται η ομάδα του Ρος με ρεκόρ 31-24 και 37 βαθμούς. Εκτός παραμένουν οι αναπληρωματικοί Άλαν (μέσος), Μακί (αμυντικός), Μααγκένις (μέσος) και ο βασικός Μαρκιάνο (τερματοφύλακας).\nΠολύ μεγάλη νίκη με 2-0 κατάφερε να πάρει η Κιλμάρνοκ, εντός έδρας απέναντι στην Χάμιλτον. Άνοιξε το σκορ με τον Κίτλι στο 36ο λεπτό, διπλασίασε τα τέρματα της με τον ίδιο παίκτη στο 63ο πραγματοποιώντας παράλληλα πολύ καλή εμφάνιση. Στην 7η θέση πλέον η ομάδα του Ντάιερ με ρεκόρ 24-26 και 24 βαθμούς. Εκτός οι σημαντικοί Ντίκερ (μέσος) και Ρόσι (αμυντικός).\nΕκτίμηση: Σαφώς και οι γηπεδούχοι αποτελούν ποιοτικότερο σύνολο ωστόσο δεν βρίσκονται σε καλό σερί καθώς αγνοούν την νίκη για τέταρτο διαδοχικό παιχνίδι. Από την άλλη πλευρά, εύκολα κατάφερε να νικήσει η Κιλμάρνοκ πανηγυρίζοντας ακόμα ένα τρίποντο. Αμφότερες οι ομάδες παίζουν ανοιχτά και γενικότερα τα ματς τους έχουν γκολ, Over 2.5 σε απόδοση διπλασιασμού.\nΡος Κάουντι - Αμπερντίν: Κακή εμφάνιση και ήττα με 3-1 δέχθηκε η Ρος Κάουντι, στην έδρα της Λίβινγκστον με 3-1. Το μόνο που κατάφερε να κάνει στην αναμέτρηση ήταν να ισοφαρίσει προσωρινά στο 28ο λεπτό με τον Λάκιν. Δέχθηκε δύο τέρματα στο δεύτερο ημίχρονο που οφείλονταν στην κακή αμυντική λειτουργία της ομάδας, πλέον η «αρμάδα» του Χιούγκς βρίσκεται στην 12η θέση με ρεκόρ 14-42 και 17 βαθμούς. Εκτός ο σημαντικός και μακροχρόνιος Γκρίβοστι (αμυντικός).\nΉττα μετά από έξι αήττητα αποτελέσματα δέχθηκε η Αμπερντίν, εντός έδρας με 2-1 από την Ρέιντζερς. Έπαιξε από το 26ο λεπτό με παίκτη λιγότερο, βρέθηκε πίσω στο σκορ με τον Κένεντι να διαμορφώνει το τελικό σκορ με δικό του γκολ στο 67ο λεπτό. Σταθερά η ομάδα του ΜακΚίνες βρίσκεται στην 3η θέση του βαθμολογικού πίνακα με ρεκόρ 28-20 και 39 βαθμούς. Δεν προέκυψε κάποιο καινούργιο πρόβλημα τραυματισμού πέρα των μακροχρόνιων.\nΕκτίμηση: Να επιστρέψει άμεσα στα επιτυχή αποτελέσματα θα επιδιώξει η Αμπερντίν που έχει απέναντι της έναν πολύ κατώτερο ποιοτικά αντίπαλο. Δεν δείχνει να αλλάζει κάτι στο «στρατόπεδο» των γηπεδούχων, εξακολουθούν να πραγματοποιούν πολύ κακές εμφανίσεις. Διπλό σε απόδοση 1.75.\n17:00 Σέλτικ - Λίβινγκστον: GG (1.70) / Stoiximan\n17:00 Χιμπέρνιαν - Κιλμάρνοκ: Over 2.5 (2.00) / Stoiximan\n17:00 Ρος Κάουντι - Αμπερντίν: 2 (1.75) / Stoiximan


κοντοτασιος νικος.com: Λοιπόν, άκου μαλάκα...\nΕτοιμάζεστε να ξαναπαίξετε το ίδιο παιχνίδι εκβιασμού για να μας πάρετε κι άλλο το κεφάλι με νέα μέτρα.\nΘα μας πείτε πάλι τα γνωστά ότι δε θα υπάρχουν χρήματα να πληρωθούν μισθοί δημοσίου και συντάξεις. Θα ξαναπείτε ότι τα λεφτά τα τρώνε οι μισθωτοί και οι συνταξιούχοι. Ξέρω ότι θα βρείτε ευήκοα ώτα ηλιθίων που θ’ αρχίζουν να καταριούνται τους δημόσιους υπαλλήλους και τους συνταξιούχους.\nΑν το πρόβλημα ήταν οι μισθοί των δημοσίων υπαλλήλων και οι συντάξεις, θα μπορούσατε να μην τους πληρώνατε για έναν ή και δύο μήνες και να τελείωνε το θέμα.\nΠαράλληλα θα διατάσσατε τις τράπεζες να μη ζητήσουν δόσεις δανείων από αυτούς που δε θα πληρωθούν. Οι τράπεζες έχουν πληρωθεί ήδη για κάθε δάνειο που έδωσαν, πρώτον από τους ληστρικούς τόκους και δεύτερον από τα 110 δισεκατομμύρια ευρώ που τους έδωσαν οι κυβερνήσεις τα τελευταία 3 χρόνια.\nΕπίσης, η ΔΕΗ, ο ΟΤΕ, Εταιρείες Ύδρευσης και κάθε ιδιωτική εταιρεία που παρέχει αγαθά (π.χ. τηλεπικοινωνίες) χρησιμοποιώντας δημόσια περιουσία, δε θα ζητούσαν πληρωμή λογαριασμών όσων δεν θα πληρωθούν.\nΤέλος, θα έμπαιναν σε εφαρμογή όλα τα γαμωσχέδια κρίσεων και καταστροφών που υπάρχουν στα συρτάρια σας και θα έπρεπε να είχατε μαζέψει ένα σκασμό λεφτά για την υλοποίησή τους, καθώς κάθε χρόνο εντάσσονται στον προϋπολογισμό και παίρνετε φόρους γι’ αυτά. Από αυτά τα γαμωσχέδια θα κάλυπταν τις ανάγκες τους όσοι δε θα πληρωνόταν.\nΑυτό σημαίνει κοινωνία και Κράτος. Για να οργανώνει και να βρίσκει λύσεις. Όμως, αν γινόταν αυτό, θα μάθαιναν όλοι ότι το πρόβλημα δεν είναι οι μισθοί των δημοσίων υπαλλήλων και οι συντάξεις. Και τότε θα σας γαμιόταν το άλλοθι.\nΞέρουμε και οι δύο ότι το πρόβλημα του καθεστώτος είναι οι τράπεζες. Αν δεν πάρουμε τη δόση του δανείου, δεν θα μπορέσουμε να τη δώσουμε ολόκληρη για να ξεπληρώσουμε τους τόκους από τα δάνεια που πήρατε σα χώρα και τα ντερλικώσατε πολιτικοί και επιχειρηματίες.\nΞέρουμε ότι, αν δεν πληρώσετε τις δόσεις στους διεθνείς τοκογλύφους που σας τάιζαν τόσα χρόνια, αυτοί δεν θα δανείσουν τις ελληνικές τράπεζες και τότε το τραπεζικό σύστημα θα καταρρεύσει και τη ζημιά θα την πάθουν οι υποστηρικτές και χορηγοί του καθεστώτος, οι τραπεζίτες.\nΞέρουμε ότι μας έχετε βάλει σε αυτό το λούκι για να σωθούν οι ελληνικές τράπεζες και ίσως παραπέρα κάποιες ευρωπαϊκές. Οπότε είναι μεγάλη κουτσαβακιά να το χρεώνετε στους εργαζόμενους. Λέτε για τους δημόσιους υπαλλήλους. Υπάρχει τρόπος να κάνετε το δημόσιο υγιές και παραγωγικό. Αλλά δεν θέλετε. Θέλετε να μένει εκτεθειμένο στις κατάρες των πολιτών ώστε να μπορείτε να το ξεπουλήσετε σε εταιρείες των Μπομπολαίων, των Ψυχάρηδων και των Κοκκαλαίων.\nΓι’ αυτό μιλάτε για ιδιωτικές εφορίες και για ιδιωτικές εταιρείες που θα αξιολογήσουν τους υπαλλήλους του δημοσίου. Διαβάζω αρκετούς που βρίζουν τη «φακλάνα που δουλεύει στην τάδε δημόσια υπηρεσία και με ταλαιπωρεί». Και δεν καταλαβαίνει ο στόκος ότι, αν ιδιωτικοποιηθεί η τάδε υπηρεσία, πάλι μια «φακλάνα» θα κάθεται εκεί, μόνο που θα πληρώνεται 500 ευρώ αντί για 1.200.\nΧάρηκες ηλίθιε, ε; Αυτό θες, μια κούφια εκδίκηση επειδή δεν μπήκες εσύ στο Δημόσιο αν και το πάλεψες. Ανθρώπινο το βρίσκω. Άκου και το υπόλοιπο, όμως. Αυτή η «φακλάνα» θα σου λέει ότι πρέπει πλέον να πληρώνεις 10 ευρώ για κάθε σου συναλλαγή με την υπηρεσία, σε κάθε υπηρεσία, για κάθε υπηρεσία. Ξέχασες τι έπαθες, ηλίθιε, με τις ιδιωτικοποιήσεις των τραπεζών. Γι’ αυτό θα μείνεις πάντα ηλίθιος, επειδή ξεχνάς.\nΜας λένε συνέχεια οι δικοί σου ότι την Ελλάδα την κατέστρεψε ο καφετζής που πουλάει 10 καφέδες την ημέρα στη γειτονιά και δεν κόβει απόδειξη ή ο τάδε μαγαζάτορας που κλέβει ΦΠΑ.\n● Βρες μου ένα λόγο να μην το κάνει. Βρες μου κάτι που η Πολιτεία επέστρεψε στον μεροκαματιάρη από τους φόρους που του παίρνει χρόνια ολόκληρα.\n● Πες μου έναν πολιτικό που ξεψαχνίστηκε όχι για το έσχες, αλλά για το πόθεν.\n● Πες μου έναν μεγαλοφοροφυγά που μπήκε φυλακή.\n● Πες μου, βρε μαλάκα, γιατί από τη στιγμή που το Κράτος θεωρεί κλέφτη τον μικροεπιχειρηματία και δίνει τρόπο νομιμοποίησης στο μεγαλοφοροφυγά μέσω των περαιώσεων, να μην κρύψει κάτι κι ο μικρός;\nΈτσι τον έμαθες κι έτσι τον υποχρέωσες να κάνει για να επιβιώσει εκείνος και να δημιουργήσεις συνενόχους εσύ.\nΚυνηγάνε τ' αφεντικά σου τον εργάτη που δέχεται να δουλέψει δίχως ένσημο για να μη χάσει τη δουλειά του, αλλά ποτέ δεν τιμωρήθηκε κάποιος μεγάλος για τον θάνατο ναυτεργάτη στα ναυπηγεία. Κατηγορεί το καθεστώς σου τον ιδιωτικό υπάλληλο επειδή ζητά να ζήσει αξιοπρεπώς κι όποτε τολμά να διαμαρτυρηθεί τον βαφτίζει «μέλος συντεχνίας».\nΤελευταία το καθεστώς σου υποσχέθηκε την ποινή του ενός εργαζόμενου σε κάθε οικογένεια. Ούτε αυτό δεν θα το καταφέρετε. Χιλιάδες οικογένειες θα βρεθούν δίχως καν έναν εργαζόμενο. Κι αυτό επειδή πρέπει να σώσετε τις τράπεζες. Κι αυτή η σωτηρία απαιτεί αίμα. Δικό μας. Απαιτεί ύφεση. Απαιτεί απολύσεις και γκρέμισμα του κοινωνικού κράτους.\nΒρήκατε και τα κάνετε. Να παρακαλάτε μόνο μην έρθουν κάποτε τούμπα τα πράγματα. Τότε θα παρακαλάτε να σωθείτε, αλλά μόνο ένα θα σου πω εκείνη τη στιγμή:\nΛοιπόν, άκου μαλάκα... οι χάρες τελειώσανε. Άμε στο διάολο.


Αρχική » Δημοσιεύσεις Επισκέπτης » Προορισμοί διακοπών Jeep\nΈχετε ένα τζιπ, για να φωνάζετε δυνατά, ένα από τα πιο πολυώροφα τετρακίνητα στον κόσμο. Σε κάποιο σημείο, πρέπει να το κάνετε μια περιπέτεια, κατά προτίμηση κατά τη διάρκεια διακοπών, όταν μπορείτε επίσης να απολαύσετε κάποια γραφική ομορφιά και να κάνετε λίγο κάμπινγκ.\nΕδώ είναι μερικοί κορυφαίοι προορισμοί διακοπών Jeep για να σας βοηθήσουν να ξεκινήσετε.\nΕθνική περιοχή αναψυχής Oregon Dunes, Όρεγκον\nΗ Εθνική Περιοχή Αναψυχής του Όρεγκον Αμμόλοφους απλώνεται σε απόσταση περίπου 40 μιλίων από την ακτή του Ειρηνικού. Μπορείς χρησιμοποιήστε το τζιπ σας περίπου στα μισά από τα 31,500 στρέμματα της Εθνικής Χώρας Αναψυχής του Όρεγκον. Στις βόρειες και μεσαίες περιοχές, μπορείτε να βάλετε το τζιπ σας στους θολωτούς αμμόλοφους, μερικοί από τους οποίους πύργους εκατοντάδες πάνω από την επιφάνεια της θάλασσας.\nΕνώ η νότια περιοχή έχει περισσότερους περιορισμούς, μπορεί να συσσωρευτεί, με μονοπάτια που περνούν μέσα από βλάστηση κοντά στην παραλία και κατά μήκος της ακτής. Να είστε προσεκτικοί με συναδέλφους ενθουσιώδεις καθώς βιώνετε εκτός δρόμου στην άμμο. Μπορείτε να κατασκηνώσετε στην περιοχή ή να μείνετε σε κοντινή απόσταση.\nRubicon Trail, Καλιφόρνια\nΤα πρώτα Jeep Jamborees πραγματοποιήθηκαν στο Rubicon Trail περισσότερα από 60 χρόνια πριν για να προωθήσουν τον τοπικό τουρισμό. Αυτές τις μέρες, δεκάδες λάτρεις των τζιπ και άλλοι τύποι 4 × 4 διασχίζουν το δημοφιλές μονοπάτι 22 μιλίων ετησίως. Στην πραγματικότητα, για τους λάτρεις του Jeep, κάτι τέτοιο είναι ένα είδος τελετουργίας.\nΤο μονοπάτι μέσα από τα βουνά της Σιέρα Νεβάδα της Καλιφόρνιας είναι μια έκρηξη, αλλά δεόντως απαιτητική, και δεν υπάρχει τίποτα σαν την συντροφικότητα να είσαι γύρω από άλλους που είναι άγριοι για το τζιπ τους. Μπορείτε να πάτε μόνοι σας, αλλά είναι καλύτερο να συνδεθείτε με μια οργανωμένη διαδρομή για να αξιοποιήσετε στο έπακρο την εμπειρία. Βλέπω Προσφορές μίσθωσης τζιπ.\nWharton State Forest, Νιου Τζέρσεϋ\nΑν θέλετε να ξεφύγετε από όλα, στρέψτε το τζιπ σας προς την ησυχία του Wharton State Forest του Νιου Τζέρσεϋ. Μέσα στα 122,000 και πλέον στρέμματα, βρίσκονται 225 μίλια από επικείμενους αξιοθαύμαστους δρόμους. Το Jeep σας θα σας φανεί χρήσιμο εδώ, καθώς οι διαδρομές μπορεί να είναι αμμώδεις και μαλακές, ιδιαίτερα μετά τις βροχοπτώσεις.\nΕνώ βρίσκεστε στο δάσος, ελέγξτε το ιστορικό χωριό Batsto, το οποίο μέχρι τα μέσα του 1800 ήταν κέντρο σίδερου και γυαλιού.\nΕξωτερικές τράπεζες, Βόρεια Καρολίνα\nΕπωφεληθείτε από μια από τις λίγες ακτογραμμές της Ανατολικής Ακτής που επιτρέπει την οδήγηση στην παραλία. Πριν χτυπήσετε τις εξωτερικές τράπεζες της Βόρειας Καρολίνας, απλώς θυμηθείτε να μειώσετε λίγο την πίεση των ελαστικών σας για να βοηθήσετε το τζιπ σας στην επίπεδη παραλία - η άμμος καθιστά ευκολότερο να σκάψετε και να κολλήσετε. Θα χρειαστείτε επίσης άδεια για οδήγηση στις περισσότερες περιοχές της παραλίας.\nΜην φύγετε χωρίς να δείτε τα άγρια άλογα να κρέμονται στο βόρειο άκρο των Τραπεζών, καθώς και το Εθνικό Μνημείο Wright Brothers.\nΤο Mitten State's Ντράμονμ Νησί προσφέρει ένα συναρπαστικό μείγμα εδάφους και μονοπατιών για αρχάριους και ειδικούς τετρακίνητα. Στην πραγματικότητα, το νησί διαθέτει ένα εκτεταμένο δίκτυο με 40 μίλια διαδρομών για Jeeps και άλλα 4x4 που κυμαίνονται από λασπώδη μονοπάτια έως όμορφα ανοιχτά λιβάδια.\nΕάν πρόκειται να δοκιμάσετε μερικές από τις πιο δύσκολες διαδρομές, βοηθά να έχετε ολισθαίνουσες πλάκες και κλειδωμένες διαφορές και μεγάλα ελαστικά. Θα αντιμετωπίσετε αρκετά ψηλά πέτρινα σκαλοπάτια που θα πρέπει να πλοηγηθείτε.\nΕθνικό Πάρκο Big Bend, Τέξας\nΚαλύπτοντας περισσότερα από 800,000 στρέμματα, αυτό είναι ένα από τα μεγαλύτερα εθνικά πάρκα της χώρας. Το Εθνικό Πάρκο Big Bend διαθέτει περίπου 100 μίλια μάλλον πρωτόγονων χωματόδρομων που απαιτούν την απόσταση από το έδαφος που προσφέρει το Jeeps.\nΘα χρειαστείτε μια ολόκληρη μέρα για να εξερευνήσετε το River Road των 51 μιλίων, ο οποίος περιστρέφεται γύρω από μερικά από τα Rio Grande. Το τζιπ σας θα είναι επίσης βολικό όταν χτυπάτε το Black Gap Road 18 μιλίων, ο οποίος είναι γνωστός για τα πλυντήρια, τις διαβάσεις νερού και το διασκεδαστικό αλλά δύσκολο βήμα Black Gap.\nΟι προορισμοί διακοπών με τζιπ προσφέρουν καταπληκτικούς τρόπους για να εξερευνήσετε μέρη που συνήθως δεν θα μπορούσατε να δείτε σε ένα κανονικό όχημα, ενώ διασχίζετε περισσότερο έδαφος από το δυνατόν με τα πόδια. Μπείτε στο Jeep φέτος και απολαύστε μια μοναδική περιπέτεια.


Έκθεση ζωγραφικής και κοσμήματος. - ArtandCity.gr\nΈκθεση ζωγραφικής και κοσμήματος.\nΈως 20 Ιανουαρίου 2013.\nΣτο "Art- café" του Kέντρου Περιβαλλοντικής Εκπαίδευσης Μακρινίτσας, φιλοξενείται η έκθεση ζωγραφικής της Φωτεινής Καφίδα και κοσμήματος της Χριστίνας Σχίζα. Στην έκθεση των δύο δημιουργών παρουσιάζονται 21 έργα ζωγραφικής, ελαιογραφίες, σχέδια και μικρογραφίες, με θέματα το βουνό και το δάσος, εμπνευσμένα από το Πήλιο.\nΗ Φωτεινή Καφίδα γεννήθηκε και μεγάλωσε στο Βόλο. Φοίτησε στην Ανώτατη Σχολή Καλών Τεχνών της Αθήνας με καθηγητές τον Ν. Κεσσανλή και τον Χρόνη Μπότσογλου και αποφοίτησε το 1999 με άριστα. Η αξιόλογη ζωγράφος έχει πραγματοποιήσει πέντε ατομικές εκθέσεις στην Αθήνα και στο Βόλο. Συγκεκριμένα, το 2011 εξέθεσε έργα της στο «Βάμμα Νυκτός» στο Βόλο, το 2010 στην Αθήνα, παρουσίασε τις «Eικαστικές αναζητήσεις» σε επιμέλεια Μ. Φικώρη. Το 2008 παρουσίασε έργα της στην Γκαλερί της Έρσης στην Αθήνα, παρουσιάζοντας την ενότητα έργων με τίτλο «Υλήεν» για την οποία έχει εκδοθεί κατάλογος. Το 2004 συμμετείχε στις «Εικαστικές διαδρομές» στο Μεταξουργείο και το 1999 στο κτίριο Σπίρερ. Παράλληλα έχει συμμετάσχει σε περισσότερες από 50 ομαδικές εκθέσεις στην Ελλάδα και στο εξωτερικό.\nΗ Χριστίνα Σχίζα, αντίστοιχα, γεννήθηκε στη Καρδίτσα, μεγάλωσε στη Ζαγορά Πηλίου, ενώ ζει και εργάζεται στο Βόλο από το 1992. Η δημιουργός έχει παρακολουθήσει μαθήματα στο καλλιτεχνικό εργαστήρι «Μορφές» στην Αθήνα, το 2009 και τα δύο τελευταία χρόνια ασχολείται με το χειροποίητο κόσμημα. Η αγάπη της για τη φύση και την καλλιέργεια της γης, την ώθησε να ασχοληθεί με την κατασκευή διακοσμητικών σπιτιού, από υλικά της φύσης, ξύλα, κοχύλια και ανακυκλώσιμα υλικά ready-made. Η Χριστίνα Σχίζα έχει πραγματοποιήσει τρεις ατομικές εκθέσεις, το 2010 στο Πολιτιστικό Κέντρο της Νέας Ιωνίας, την ίδια χρονιά παρουσίασε έργα της στο Πνευματικό Κέντρο «Ρήγας Φερραίος» στην Ζαγορά Πηλίου και το 2011 στο Ηλίου Μέλαθρον, την αίθουσα τέχνης του Κοινωφελούς Ιδρύματος Αδελφών Δεληγεώργη. Παράλληλα έχει συμμετάσχει σε ομαδικές εκθέσεις, μεταξύ των οποίων συγκαταλέγεται η φετινή καλοκαιρινή έκθεση στο Valis Resort στην Αγριά Βόλου, κ.ά.\nΗ έκθεση των δύο δημιουργών θα διαρκέσει έως τις 20 Ιανουαρίου και το ωράριο λειτουργίας είναι συνεχόμενο από τις 10 το πρωί έως τις 10 το βράδυ.\nΤα τηλέφωνα επικοινωνίας για περισσότερες πληροφορίες είναι: 6974384488, 6936156216.\nΈως 20 Ιανουαρίου 2013, 10πμ - 10μμ.\nArt- café, Μακρινίτσα, Βόλος.


Νέο κεφάλαιο στις ελληνορωσικές σχέσεις ανοίγει η συνάντηση Δένδια-Λαβρόφ. | Κέρκυρα Corfu TV News\nCorfu TV News | 06 Νοέ, 2019 | 16:21\nΝέο κεφάλαιο στις ελληνορωσικές σχέσεις ανοίγει η συνάντηση Δένδια-Λαβρόφ.\nΣύμφωνα με τον Υπουργό: «Είμαι ευτυχής που είχα, σήμερα, την ευκαιρία να συναντηθώ με τον ομόλογό μου, τον Υπουργό Εξωτερικών της Ρωσικής Ομοσπονδίας, Sergey Lavrov. Είναι η πρώτη φορά που επισκέπτομαι τη Μόσχα ως Υπουργός Εξωτερικών και θα ήθελα να εκφράσω τις ευχαριστίες μου για την θερμή σας φιλοξενία. Οι διμερείς μας σχέσεις εδράζονται σε διαχρονικούς δεσμούς φιλίας, αλληλοσεβασμού και κατανόησης. Στο πλαίσιο αυτό, προσδοκώ ότι η σημερινή μου επίσκεψη θα σηματοδοτήσει την απαρχή ενός νέου κεφαλαίου στις διμερείς μας σχέσεις, στη βάση ενός ειλικρινούς διαλόγου και τακτικής επικοινωνίας επί ζητημάτων αμοιβαίου ενδιαφέροντος. Και είμαι πραγματικά ικανοποιημένος που με τον Sergey Lavrov υπογράψαμε το Πρόγραμμα Διαβουλεύσεων Ελλάδας – Ρωσίας 2020-22, το οποίο προβλέπει τακτικές επαφές τόσο σε υπηρεσιακό, όσο και σε πολιτικό επίπεδο. Σήμερα, ανταλλάξαμε απόψεις με τον κ. Lavrov, επί μίας ευρείας σειράς ζητημάτων.\nΣυζητήσαμε για τις διμερείς μας σχέσεις, για τη διεύρυνση των πολιτικών και πολιτιστικών σχέσεων και τις προοπτικές αναβάθμισης της οικονομικής μας συνεργασίας. Επιδίωξή μας είναι να αναδείξουμε τους τομείς που υφίστανται ευκαιρίες ανάπτυξης, παρά το πλαίσιο των ισχυουσών κυρώσεων. Η οικονομική ανάκαμψη της Ελλάδας και το νέο θεσμικό πλαίσιο που ψηφίστηκε από την Ελληνική Βουλή έχουν καταστήσει την Ελλάδα ιδιαίτερα ελκυστικό επενδυτικό προορισμό. Καλούμε, λοιπόν, τους Ρώσους επενδυτές να εξετάσουν τις ευκαιρίες που η ελληνική οικονομία τους παρέχει. Ειδικά ως προς τον τομέα της ενέργειας, θεωρούμε πως υπάρχουν προοπτικές περαιτέρω εμβάθυνσης της διμερούς συνεργασίας. Υπογραμμίζουμε τις συνέργειες που έχουν αναπτυχθεί μεταξύ ελληνικών και ρωσικών εταιρειών, πρωτίστως στον τομέα του φυσικού αερίου, ενώ ενδιαφερόμαστε ταυτόχρονα για την ενίσχυση της συνεργασίας και σε άλλα πεδία, όπως οι ανανεώσιμες πηγές ενέργειας. \nΕνημέρωσα, επίσης, τον κ. Lavrov για το πώς έχει η κατάσταση στην Ελλάδα γύρω από το παγκόσμιο ζήτημα της μετανάστευσης και για τους κινδύνους που εγκυμονεί. Η Ελλάδα υπογραμμίζει πάντα ότι είναι απαράδεκτο όταν η δυστυχία χιλιάδων ανθρώπων γίνεται εργαλείο για την άσκηση επιρροής και πολιτικής. Μιλήσαμε, επίσης, για τις πρόσφατες εξελίξεις στην ευρύτερη περιφέρειά μας, για την κατάσταση στη Συρία, στα Βαλκάνια, στην Ουκρανία, στην Ανατολική Μεσόγειο, όπου έχουμε να αντιμετωπίσουμε μία σταθερά κλιμακούμενη παραβατικότητα από την πλευρά της Τουρκίας. Θέσαμε επίσης το Κυπριακό, υπογραμμίζοντας τη σημασία της επανέναρξης της διαπραγματευτικής διαδικασίας και εκφράζοντας την υποστήριξή μας στις σχετικές εν εξελίξει προσπάθειες του ΓΓ ΗΕ, κ. Gutteres, για επίλυσή του στη βάση των Αποφάσεων του ΣΑ ΗΕ. Η Ρωσία είναι μια ισχυρή χώρα και έχει ουσιαστική και σταθερή παρουσία στη Νοτιοανατολική Ευρώπη και την Μέση Ανατολή, όπου λαμβάνουν χώρα πολλές εξελίξεις που επηρεάζουν την πατρίδα μου.\nΑπό την πλευρά της, η Ελλάδα βρίσκεται, γεωγραφικά, σε ένα γεωπολιτικό σταυροδρόμι και έχει, ως εκ τούτου, από καιρό αναγνωρίσει ότι η Ρωσία θα πρέπει να αποτελεί μέρος της ευρωπαϊκής αρχιτεκτονικής ασφαλείας. Για τους λόγους αυτούς και με δεδομένη τη θέση της Ελλάδος ως παλαιού κράτους-μέλους της ΕΕ και του ΝΑΤΟ, επιδιώκουμε να συμβάλουμε θετικά στο διάλογο με τη Ρωσία. Επιθυμούμε να αναπτύξουμε περαιτέρω τις σχέσεις μας, με γνώμονα τη διατήρηση της περιφερειακής σταθερότητας και την ενίσχυση της ασφάλειας, ιδιαίτερα σε μία ευαίσθητη συγκυρία, όπως είναι η τρέχουσα. Θα ήθελα, ολοκληρώνοντας, να ευχαριστήσω ακόμη μία φορά τον κ. Lavrov για τον εποικοδομητικό διάλογο και για τη φιλοξενία, την οποία επιφυλάσσομαι να ανταποδώσω στο εγγύς μέλλον».


Με λίγα λόγια, “Το Μηδέν και το άπειρο”... είναι ο κομμουνισμός, ηλίθιε! Δεν έχω καμία διάθεση να πολιτικοποιήσω την ανάρτηση και να αντιταχθώ στο ένα παίρνοντας το μέρος του άλλου. Εξάλλου, το μήνυμα του βιβλίου είναι σαφές, ο δογματισμός (κάθε είδους) δεν είναι ανθρώπινο χαρακτηριστικό παρά μια τεχνητή κατασκευασμένη συνθήκη βασισμένη στο ψέμα, στο αίμα, στην εξουσία και στο μίσος.\n[...] «Το κόμμα ποτέ δεν σφάλλει», είπε. «Εσύ και εγώ μπορεί να κάνουμε σφάλματα. Όχι όμως το Κόμμα. Το Κόμμα, σύντροφε, είναι κάτι περισσότερο από μένα και από σένα κι από χιλιάδες άλλους, σαν και σένα και σαν και μένα. Το Κόμμα είναι η ενσωμάτωση της επαναστατικής ιδέας μέσα στην Ιστορία. Η Ιστορία δεν έχει τύψεις. Δεν έχει ούτε τύψεις ούτε δισταγμούς. Αδιάφορη και αλάθητη κυλάει προς τον σκοπό της. Σε κάθε στροφή, μεσ' τη διαδρομή της, αφήνει πίσω της την ιλύ που κουβαλάει και τα κουφάρια των πνιγμένων. Η Ιστορία ξέρει τη δουλειά της και δεν σφάλλει, κι όποιος δεν έχει απόλυτη πίστη στην Ιστορία δεν μπορεί να ανήκει στις τάξεις του Κόμματος».\nΓια να πετύχει μια επανάσταση πρέπει αναπόφευκτα να υπάρξουν και μερικοί νεκροί... αλλά άντε να πείσεις με τέτοια επιχειρήματα τους μελλοθάνατους! Το βιβλίο είναι συνταρακτικό. Παρουσιάζει πώς ένα όραμα που στρώθηκε με τις καλύτερες προθέσεις οδήγησε πολλούς ανθρώπους στην κόλαση. Παρακολουθούμε την ζωή του Ρουμπάσωφ, ενός από τα ηγετικά στελέχη της Επανάστασης, να επαναπρογραμματίζεται μέσα στις φυλακές όπου κρατείται για προδοσία απέναντι στο Κόμμα. Κάποτε ήταν εκείνος που φρόντιζε να υπάρξουν μερικοί νεκροί ώστε να παραμείνει σε τροχιά ευημερίας το όραμα της Επανάστασης, τώρα ήρθε η ώρα να πεθάνει εκείνος για να δώσει κίνηση στην Επανάσταση, στην οποία πια δεν πολυπιστεύει. Αυτό το “πια” φανερώνεται με πλήθος φιλοσοφικών, κοινωνικών και λογικών σκέψεων, που φέρνουν στο φως τις πρακτικές προπαγάνδας και δογματικής αλλοφροσύνης του Κόμματος. Το βιβλίο του Καίσλερ ανατέμνει με θαυμάσιο τρόπο τις περιβόητες “Δίκες της Μόσχας” με τις εκκαθαρίσεις των ηγετικών στελεχών από τον Στάλιν. Επανάσταση, Κόμμα, Νο1, είναι χαρακτηριστικές λέξεις που δεν χρειάζονται περαιτέρω ερμηνεία. Ο Ρουμπάσωφ αποδεικνύεται ένας δυνατός ήρωας, χωρίς ιδιαίτερο κόπο, καθώς περικλείει μέσα του δεκάδες πανανθρώπινα συναισθήματα που συγκινούν και αγγίζουν βαθιά. Αν διαβάσεις το κείμενο χωρίς πολιτικές και πνευματικές αγκυλώσεις δεν υπάρχει περίπτωση να μην συγκλονιστείς.\n[...] Βέβαιοι δεν ήσαν, αλλά άλλο δεν μπορούσαν να επικαλεστούν εκτός από κείνο το ξεγελαστικό μαντείο που λέγεται Ιστορία και που εκφράζει την κρίση του μονάχα όταν αυτός που την επικαλείται έχει από καιρό λυώσει στο χώμα. (“Η ιστορία είναι ένας εφιάλτης από τον οποίο προσπαθώ να ξυπνήσω”, όπως έχει γράψει και ο μεγάλος Τζέημς Τζόυς!)\nΩστόσο, θεωρώ ότι ο Καίσλερ θυσίασε την ομορφιά του κειμένου του για το δυνατό μήνυμά του και είναι μια θυσία που σίγουρα αξίζει τον κόπο, αλλά δεν γίνεται να μην το επισημάνω. Ο λόγος του είναι όμορφος, όμως το περιεχόμενο του βιβλίου με τις φυλακές, τις ανακρίσεις, το έντονο πολιτικό στοιχείο, διαβάλουν κάπως τη δύναμη του μηνύματος. Αν ήθελα να κάνω έναν παραλληλισμό με τον τίτλο, θα έλεγα ότι η αισθητική απόλαυση του κειμένου τείνει στο μηδέν και η σπουδαιότητα του μηνύματος τείνει στο άπειρο!\nΤο πρώτο πράγμα που μου έκανε θετική εντύπωση καθώς περιεργαζόμουν την έκδοση, ήταν το βιογραφικό του μεταφραστή στο αυτί του βιβλίου. Για μια στιγμή πίστεψα ότι ήταν του συγγραφέα, μέχρι να ελέγξω και το άλλο αυτί. Με γελούσαν τα μάτια μου; Τι όμορφη, παλιά καλή συνήθεια ήταν αυτή, που σιγά σιγά είχε εξαλείψει ο χρόνος; Το βιβλίο μετράει μερικές δεκαετίες (σύμφωνα με την ημερομηνία στον πρόλογο του μεταφραστή – δεν συνάντησα ημερομηνία έκδοσης) και το αντιμετώπισα ως ρομαντικό κατάλοιπο μιας άλλης πιο καλαίσθητης λογοτεχνίας (εννοώντας το σύνολο των πραγμάτων που συγκροτούν το αντικείμενο λατρείας που κρατάμε στα χέρια μας). Μέχρι που διάβασα μια από τις τελευταίες αναρτήσεις του NO14ME και διαπίστωσα ότι η πρακτική αυτή αναβιώνει (και γιατί όχι να μην επιβιώνει μέχρι) και σήμερα. Εύκολα θα διάβαζα ένα βιβλίο ανώνυμου συγγραφέα αλλά ποτέ δε θα αγόραζα ένα βιβλίο ανώνυμου μεταφραστή. Έχω δει ακόμα και μεταφραστές να αναγράφονται με αινιγματικά αρχικά πχ. Μ.Μ. (Μίκυ Μάους; Μαλακία Μετάφραση;)\nΗ μετάφραση του Βασίλη Καζαντζή, που παρουσιάστηκε για πρώτη φορά στα «Νεοελληνικά Γράμματα» το 1938, με κριτικές μελέτες, διηγήματα και ποιήματα, και από τότε έχει στο ενεργητικό του μια συνεχή εργασία στο λογοτεχνικό τομέα, στην Ελλάδα και στο Εξωτερικό, που περιλαμβάνει μελέτες, ραδιοφωνικά θεατρικά έργα, και πάνω από εξήντα μεταφράσεις Άγγλων και Αμερικανών συγγραφέων. Το μυθιστόρημά του «Οι καλοί και οι ωραίοι» (The Good and the beautiful) γραμμένο στα Αγγλικά, εξεδόθη το 1968 από τον Οίκο Anthony Blond του Λονδίνου. Πολιτικός συντάκτης, χρονικογράφος και σχολιαστής ελληνικών και ξένων εφημερίδων και περιοδικών από το 1948 είναι γνωστός στο ελληνικό κοινό και με το ψευδώνυμο “Ίντεξ” και στη διεθνή σκηνή σαν Basil Gray (τι νομίζατε, τζάμπα υπάρχει το βιογραφικό;;), δεν αφήνει περιθώρια για αμφιβολία και αμφισβητήσεις.\nΕκείνο που ενδεχομένως να ενοχλήσει κάποιους αναγνώστες πέρα από το πολυτονικό σύστημα, αναμενόμενο για μια τόσο παλιά έκδοση (εδώ ακόμα και σύγχρονα βιβλία επιμένουν στο πολυτονικό, διεκδικώντας μεν ένα στοιχείο ρομαντισμού που κουβαλά αυτή η συνήθεια, απορώντας με φανερή έκπληξη δε, γιατί η λογοτεχνία δεν είναι τόσο δημοφιλής στους νέους ανθρώπους!! Εκσυγχρονιστείτε!), είναι ένας εκτεταμένος γραμματικός αναχρονισμός – ενίοτε και παραβατισμός – που καταλαμβάνει όλο το βιβλίο. Κυττάξει, ωνειρευότανε, κοιμηθή, ωμολογούσαν, καπέλλο, έγνια, – λέξεις που εμένα δεν με ενόχλησαν διόλου, ίσως όμως ν' αποτρέψουν κάποιους που θα επιλέξουν την έκδοση του Κάκτου από το να τελειώσουν το βιβλίο. Η έκδοση ολοκληρώνεται με ένα ταιριαστό εξώφυλλο και έναν μικρό πρόλογο του μεταφραστή.\nΟ τίτλος “Το μηδέν και το άπειρο”, σε σχέση με το πρωτότυπο “Σκοτεινιά το μεσημέρι” (Darkness at noon) ή όπως αλλιώς θα το μετέφραζαν οι πάντα ευφάνταστοι μεταγραφείς, είναι απείρως καλύτερος! Έρχομαι να συμφωνήσω πάλι με τον NO14ME (έχει την τιμητική του σήμερα!) που το επισημαίνει εύστοχα στην ανάρτησή του. Είναι εξαιρετικά δύσκολο να ζεις έξω από το Δόγμα (πολιτικό, θρησκευτικό, κοινωνικό, αθλητικό, κτλ) αλλά αν αξίζει μια επανάσταση να πετύχει, ακόμα και αν μοιάζει ήσσονος σημασίας, είναι ακριβώς αυτή, η προσωπική.\nΥ.Γ. 2666 Σαν την Χαλκιδική δεν έχει! Ευχαριστώ πολύ δεσποινίς “Κυριακάτικα απογεύματα” για το δώρο σας!\nΆρθουρ Καίσλερ Δίκες της Μόσχας Το μηδέν και το άπειρο\nΕτικέτες Άρθουρ Καίσλερ Δίκες της Μόσχας Το μηδέν και το άπειρο\nRosa Mund 12.5.15\nΤο βρήκα στη βιβλιοθήκη του μπαμπά μου που είχε μόλις καμιά δεκαριά λογοτεχνικά βιβλία (κυρίως ρώσικα). Ακόμα θυμάμαι τα αστεράκια σε κύκλο, καθώς και το κόκκινο χρώμα του βιβλίου, που τώρα πια έχει συλλεκτική αξία.\nΚΑΙΣΤΛΕΡ, ΑΡΘΟΥΡ [ARTHUR KOESTLER]: Το μηδέν και το άπειρο, μτφ. Αλέξανδρος Κοτζιάς, , Αθήναι 1961, σελ. 230\nΤο διάβασα για πρώτη φορά σε ηλικία που δεν πολυκαταλάβαινα τι σημαίνουν όλα αυτά που διαβάζω.\nΘα ήμουν κοντά στα 30 τη δεύτερη φορά που το ξανάπιασα στα χέρια μου και συγκλονίστηκα. Δεν ήμουν σίγουρη αν ο Ρουμπάσοφ βρίσκεται στη φαντασία του συγγραφέα ή στη ρωσική πραγματικότητα. Τότε, βλέπεις, όλοι πίστευαν ότι είναι δυτική προπαγάνδα όσα άσχημα διέρρεαν για τη Ρωσία, ακόμα κι από φωτισμένους επισκέπτες.\nΤο επόμενο βιβλίο του Καίσλερ που διάβασα ήταν το ενδιαφέρον δοκίμιο "Οι ρίζες της σύμπτωσης". Τίποτε άλλο.\nΤο "τίποτε άλλο" είναι μια απλή διαπίστωση ότι δεν έτυχε να διαβάσετε κάποιο άλλο βιβλίο του ή φανερώνει μια πικρία ότι πλέον δεν έχετε καμία όρεξη να ξαναδιαβάσετε Καίσλερ;\nΤο ρωτάω γιατί σε εμένα άφησε μια παράξενη γεύση, η λογοτεχνική απόλαυση που πήρα ήταν ισχνή. Ευχαρίστως όμως θα διάβαζα ένα δοκίμιό του! Είναι πολύ σημαντικός συγγραφέας. Αυτό είναι σίγουρο.\nΑ, έτσι το είδατε. Εννοούσα ότι δεν έχω διαβάσει τίποτε άλλο. Χωρίς πικρία, χωρίς απογοήτευση.\nΔεν είμαι σίγουρη ότι είμαι σε θέση να κρίνω το βιβλίο λογοτεχνικά, γιατί με χωρίζουν πολλά χρόνια από την τελευταία ανάγνωσή του. Ωστόσο, είναι τόσο ισχυρή η μνήμη της ιστορίας που αφηγείται, τόσο συγκλονιστική, που επισκιάζει ίσως τις όποιες λογοτεχνικές του αρετές.\nΣτο βιογραφικό του Καίσλερ είναι αξιοσημείωτο ότι κι αυτός αυτοκτόνησε.\n(Λέτε να ασχοληθούμε κάποια στιγμή με όλους τους αυτόχειρες της λογοτεχνίας;)\nΥΓ. Αξίζει να δείτε την ταινία "Ψεύτης ήλιος" του Μιχάλκοφ, αν δεν την έχετε ήδη δει.\nΚαι εγώ δεν πολυκατάλαβα πώς μου σφηνώθηκε αυτή η αίσθηση έλλειψης λογοτεχνικότητας στο κείμενο του Καίσλερ. Ίσως γιατί έφερνα συνεχώς στο νου τον Κάφκα με την υψηλής ποιότητας λογοτεχνία και τις λεπτοδουλεμένες ιδέες του. Βέβαια, το κείμενο του Καίσλερ είναι ντοκουμέντο πολύ συγκεκριμένης περιόδου και ως τέτοιο πρέπει να αποτιμάται.\nΚαι αυτός αυτοκτόνησε;; Γεμίσαμε από δαύτους! Θα επεξεργαστώ την ιδέα σας και θα σας ενημερώσω. Τουλάχιστον ένα δοκίμιο για μερικούς αυτόχειρες συγγραφείς θα μπορούσαμε να παρουσιάσουμε από δω... εξάλλου δεν νομίζω να μας κρατήσουν μούτρα όσοι μείνουν απέξω!\nΕυχαριστώ για την πρόταση, θα αναζητήσω την ταινία.\nΧαίρετε! Αξίζει να διαβάσει κανείς και το Ο Κομισσάριος και ο Γιόγκι, Ο Βούρκος της Γής, και κάμποσα άλλα. Ο Καίσλερ αυτοκτόνησε, μαζί με την σύζυγό του, με μία ισχυρή δόση φαρμάκων - τους βρήκανε στο τραπέζι της κουζίνας τους πιασμένους χέρι χέρι. Ήταν γύρω στα 80 και πασχε από λευχαιμία και Πάρκινσον...\nΑπό τότε που έγραψα το σχόλιο, ασχολήθηκα περισσότερο με τον Καίσλερ. Είναι πολύ ενδιαφέρουσα περίπτωση, όντως. Διάβασα τον «Κομισάριο και τον Γιόγκι» που σε πολλά σημεία του μου φάνηκε συγκλονιστικό όπως και το εκπληκτικό μυθιστόρημα «Κολ-γκλερλς» που το χάρηκα ιδιαιτέρως. Αν θες ρίξε μια ματιά στην ετικέτα του συγγραφέα πιο κάτω για να μάθεις την άποψή μου. Σίγουρα θα ασχοληθώ και στο μέλλον με τα βιβλία του. Σε ευχαριστώ για το σχόλιο. Σε χαιρετώ.\nΥ.Γ. Η ανάρτηση για το «Κολ-γκερλς» είναι στο μπλογκ «Διαβάζοντας» (http://diavazontas.blogspot.com/2015/06/call-girls.html). Κάποια στιγμή θα την μεταφέρω και εδώ.\nΜε είχε συγκλονίσει τόσο πολύ το κείμενο που δεν παρατήρησα κάποια έλλειψη λογοτεχνικότητας. Τώρα αν το συγκρίνεις με Κάφκα, τότε περίπου το 99% των αξιόλογων κειμένων χάνουν κάθε λογοτεχνικότητα αφού ο Κάφκα υπήρξε μια σπάνια περίπτωση στα γράμματα.\nΌσων αφορά τους αυτόχειρες λογοτέχνες υπάρχει αυτό το blog http://authorsandwriterstooktheirownlives.blogspot.gr/\nόπου αναφέρει πολλούς, ανάμεσά τους και τον Καίσλερ.\nΚαλά ντε, μια κουβέντα είπαμε! :) Απλώς μου ξίνισε σε μερικά σημεία αυτή η σαφέστατη αναφορά στην περιρρέουσα ατμόσφαιρα, που την αισθανόμουν (μπορεί και εσφαλμένα) ως έλλειψη λογοτεχνικότητας. Το βιβλίο παραμένει κορυφαίο.\nΕίχα ρίξει μια ματιά σε αυτό το μπλογκ, ωραία ιδέα μού φάνηκε, ίσως θα χρειαζόταν εμπλουτισμό ο κατάλογος των αυτόχειρων. Θα το επεξεργαστώ ενδελεχώς κάποια άλλη στιγμή.\nΚορυφαίο βιβλίο ¨φυλακής¨ στο πλαίσιο της οποίας υπάρχει λογοτεχνικότητα, όχι ποιητικότητα. Μας φέρνει αντιμέτωπους με τη συνείδηση ανθρώπων που υπηρέτησαν το κόμμα στην πρώτη γραμμή, ώσπου αυτό γύρισε ανάποδα και τους κατάπιε.\nΤο διάβασα από τις εκδόσεις Νησίδες. Λάθη κι εδώ υπάρχουν, αρκετά, όμως η φωνή του κειμένου είναι τόσο τρανταχτή που ωχριούν.\nΈτσι ακριβώς είναι, δυνατό και συγκλονιστικό. Γι' αυτό και έγραψα ότι το μήνυμά του τείνει στο άπειρο! Ωστόσο, είναι ντοκουμέντο συγκεκριμένης ιστορικής περιόδου, και τα ντοκουμέντα (συνήθως) θυσιάζουν την λογοτεχνική τους δύναμη (έτσι το αισθάνομαι) για την αλήθεια. Τέλος πάντων, ελπίζω στο μέλλον να μου δοθεί η ευκαιρία να υποστηρίξω με καλύτερα επιχειρήματα την άποψή μου αυτή.\nΧαίρομαι που άφησες σχόλιο! :)\nΔάφνη Χρονοπούλου/ Daphne Chronopoulou 15.5.15\nΕξαιρετική παρουσίαση ενός σπουδαίου βιβλίου.\nΚαι συμφωνώ απόλυτα με το «Εύκολα θα διάβαζα ένα βιβλίο ανώνυμου συγγραφέα αλλά ποτέ δε θα αγόραζα ένα βιβλίο ανώνυμου μεταφραστή.».\nΩστόσο έχω μια αντίρρηση στα περί εκσυγχρονισμού ορθογραφίας. Σε λίγες σελίδες συνηθίζεται η ιδιομορφία και θεωρώ ότι όλα εκείνα τα πειράματα, τα στάδα που πέρασε η Δημοτική μέχρι να απλοποιηθεί στις μέρες μας, είναι κομμάτι της Ιστορίας μας κι ο αναγνώστης ο νέος πιάνοντας στα χέρια τέτοιες εκδόσεις αποκτά μια παράλληλη μόρφωση.\nΚουράστηκα φίλε Μαραμπού με τις απλοποιήσεις που υποτιμούν το κοινό μασώντας του τα πάντα πριν του προσφερθούν. Έχει άπειρες δυνατότητες το ανθρώπινο μυαλό, δεν είναι (είστε;) βλάκες οι νέοι...\nΘα συμφωνήσω μαζί σου Δάφνη, γρήγορα συνηθίζεται η ιδιομορφία και φανερώνει τα στάδια της διαδρομής της γλώσσας, όπως λες. Μπορεί οι νέοι να μην είναι βλάκες είναι όμως ανυπόμονοι και μόλις ένας στους δέκα θα απολαύσει αυτές τις "μεταμορφώσεις". Αν διαβάσεις Γιάννη Ψυχάρη να "υποστείς" αυτά τα στάδια, αλλά σε μεταφρασμένο κείμενο, γιατί; Επιπροσθέτως πολλοί άνθρωποι μαθαίνουν ορθογραφία μέσω της λογοτεχνίας, γι' αυτό πρέπει τα βιβλία να είναι προσεκτικά σε αυτόν τον τομέα (δεν μιλάω για το βιβλίο του Καίσλερ που εκδόθηκε πριν 35 χρόνια).\nΗ κύρια ένστασή μου αφορούσε το πολυτονικό το οποίο συνεχίζει να υπάρχει σε μεγάλη μερίδα σύγχρονων βιβλίων αλλά δεν ξέρω κατά πόσο αυτό βοηθάει την λογοτεχνία να γίνει προσιτή. Το πολυτονικό θυμίζει αρχαία Β' Λυκείου! Ο Νταν Μπράουν με πολυτονικό δε θα πουλούσε τόσο όσο πούλησε τελικά!! Είναι προτιμότερο να κάνεις μια καλή ιστορία ελκυστική προς κάποιους ανυπόμονους αναγνώστες παρά να την ναρκοθετείς με αχρείαστα κατάλοιπα.\nέλεγα λοιπόν, έχει πολύ ενδιαφέρον το σκεπτικό που αναπτύσσει ο ανακριτής. ο Καίσλερ προσπαθεί να στήσει έναν κατά το δυνατό "αντικειμενικό διάλογο", 3ου παρατηρητή. έναυσμα για να σκεφτείς, πώς δημιουργήθηκε και που βασίστηκε η πίστη η ικανή για τερατωδίες. δεν είναι ανάγνωση της Ιστορίας να πεις "ο Στάλιν ήταν ψυχοπαθής". στη Σταυροφορία, αν θυμάμαι καλά, τον ένα ρόλο στο διάλογο τον έχει ένας Ναζί/Φασίστας.\nπροτείνω επίσης (κατά Rosa) Ψεύτη Ήλιο (που επίσης δε λέγεται έτσι), με τη σειρά μου. υπάρχει ολόκληρη στο YouTube.\nΚαλησπέρα και από εδώ, Νίκο!\nΕκεί κατά την γνώμη μου, στην "αντικειμενοποίηση" του συνόλου χάνει σε λογοτεχνική δύναμη. Με τοποθετεί παρατηρητή δεν με βάζει ενεργό συμμετέχοντα των καταστάσεων. Και αυτό είναι μειονέκτημα της γλώσσας όχι του περιεχομένου. Βέβαια, γούστα είναι αυτά, πολύ περισσότερο μάλιστα όταν μιλάμε για λογοτεχνία!\nΘα ξαναδιαβάσω δικό του βιβλίο πάντως, έχει θαυμάσιες ιδέες και οπτική του κόσμου. Θα δω και την ταινία - αν έχει ελληνικούς υπότιτλους.


Δήλωση Δημάρχου Νεστορίου για το σχέδιο μεταλιγνιτικής περιόδου - Φωνή της Καστοριάς\nΔήλωση Δημάρχου Νεστορίου για το σχέδιο μεταλιγνιτικής περιόδου\nΜε αφορμή τη δημόσια διαβούλευση επί του Σχεδίου Δίκαιης Αναπτυξιακής Μετάβασης της Δυτικής Μακεδονίας στη μεταλιγνιτική περίοδο, ο Δήμαρχος Νεστορίου κ. Χρήστος Γκοσλιόπουλος έκανε την ακόλουθη δήλωση :\n«Η Π.Ε. Καστοριάς αδικήθηκε επί δεκαετίες κατά τη λιγνιτική περίοδο. Τα κόστη πολλαπλά και ποικίλα, ενώ τα οφέλη ανύπαρκτα. Ενδεικτικά σταχυολογώ.\nΗ Π.Ε. Καστοριάς δεν έλαβε ποτέ έστω μία δραχμή, ένα ευρώ από τον λεγόμενο Τοπικό Πόρο Ανάπτυξης.\nΗ λειτουργία των λιγνιτικών μονάδων δεν συνέβαλε καθόλου στη μείωση της μεγάλης ανεργίας στην Καστοριά.\nΗ τηλεθέρμανση με το χαμηλό κόστος συγκριτικά με τις άλλες μορφές θέρμανσης, δεν έφθασε ποτέ στην Π.Ε. Καστοριάς που εξίσου πλήττεται από πολύμηνους και βαρείς χειμώνες, με τους κατοίκους της να μην ελαφρύνονται ούτε κατ’ ελάχιστο από τις υπέρογκες δαπάνες για τη θέρμανση των σπιτιών και των επιχειρήσεών τους.\nΗ στρεβλή διόγκωση του Α.Ε.Π. Δυτικής Μακεδονίας λόγω της λειτουργίας των λιγνιτικών μονάδων της Δ.Ε.Η. στην Κοζάνη και στη Φλώρινα, οδηγούσε σε μειωμένα κονδύλια της Ε.Ε. στα Κ.Π.Σ. και στο ΕΣΠΑ για όλη τη Δυτική Μακεδονία με μεγάλες χαμένες τις Π.Ε. Καστοριάς και Γρεβενών που έχαναν σε πόρους, έργα και θέσεις εργασίας. Όπως επίσης για τον ίδιο λόγο, οι επιχειρήσεις στην Π.Ε. Καστοριάς λάμβαναν μικρότερα ποσοστά επιδότησης στους αναπτυξιακούς – επενδυτικούς νόμους. Αλλά και σήμερα ακόμη, για παράδειγμα με το χαμηλότερο ποσοστό επιδότησης στο Πρόγραμμα Εξοικονομώ. Και όλα αυτά την ώρα που η Π.Ε. Καστοριάς και οι κάτοικοι σε αυτή, υφίσταντο επί δεκαετίες όλες τις αρνητικές συνέπειες από τα εργοστάσια και τα φουγάρα της Δ.Ε.Η. στην υγεία, δημόσια, οικογενειακή και ατομική, στην ατμόσφαιρα και στο περιβάλλον.\nΔυστυχώς, η Π.Ε. Καστοριάς κινδυνεύει να αδικηθεί και κατά τη μεταλιγνιτική περίοδο. Με έκπληξη διαπιστώνουμε ότι στο υπό δημόσια διαβούλευση Σχέδιο Δίκαιης Αναπτυξιακής Μετάβασης της Δυτικής Μακεδονίας στη μεταλιγνιτική περίοδο η Π.Ε. Καστοριάς σχεδόν απουσιάζει. Ελάχιστες οι αναφορές και μηδαμινά τα οφέλη.\nΕμπρός σε αυτό τον κίνδυνο οφείλουμε όλοι να κινητοποιηθούμε και να διεκδικήσουμε. Ο καθένας από τη θεσμική του ιδιότητα και όλοι μαζί συντεταγμένα και σε πνεύμα συνεργασίας. Θέτουμε τις προτεραιότητές και τις προτάσεις μας. Διεκδικούμε τη συμπερίληψή τους στο Σχέδιο Μετάβασης. Δίνουμε τέλος στη διαχρονική αδικία εις βάρος της Π.Ε. Καστοριάς.»\n3ο rapid test στο ΚΑΠΗ Καστοριάς την Πέμπτη 22 Οκτωβρίου\n14η Ευρωπαϊκή Νύχτα χωρίς Ατυχήματα από το Europe Direct Δυτ. Μακεδονίας και τον Όμιλο Ενεργών Νέων Φλώρινας


Πώς θ’ ανακουφιστείς από τα συμπτώματα της εποχικής αλλεργίας - Goddess.gr\nΠώς θ’ ανακουφιστείς από τα συμπτώματα της εποχικής αλλεργίας\nΗ άνοιξη είναι από τις ωραιότερες εποχές του χρόνου αλλά και η εποχή με τις περισσότερες αλλεργίες. Καθώς η γύρη απελευθερώνεται ξεκινάει το μαρτύριο εκατομμυρίων ανθρώπων ανά τον πλανήτη. Αν υποφέρεις κι εσύ από εποχική αλλεργία αυτό το άρθρο σε ενδιαφέρει.\nΣτο Goddess.gr φτιάξαμε λίστα με όλα τα μυστικά που θα σε βοηθήσουν να περιορίσεις τα ενοχλητικά συμπτώματα. Φτέρνισμα, συνάχι, φαγούρα, σπυράκια και άσθμα μπορούν να καταπολεμηθούν με… σχέδιο δράσης.\nΟι μικρές αλλαγές στην καθημερινότητα κάνουν θαύματα\nΟι μικρές αλλαγές είναι αυτές που πραγματικά θα κάνουν την διαφορά. Περιόρισε το χρόνο παραμονής σε εξωτερικούς χώρους & λάβε τα μέτρα σου ώστε η εποχική αλλεργία να μη σε επηρεάζει:\nΗ παραμονή σε εσωτερικούς χώρους μπορεί να βοηθήσει, ειδικά τις ημέρες με αέρα και τις πρώτες πρωινές ώρες, όταν η εκπομπή γύρης είναι υψηλότερη.\nΓια να μειώσεις τα συμπτώματα της εποχικής αλλεργίας, κάθε φορά που βγαίνεις εκτός σπιτιού, φρόντισε να φοράς γυαλιά ηλίου που θα κρατήσει μακριά τη γύρη από τα μάτια σου. Δε γίνεται να κλειστείς για πάντα στο καβούκι σου, σαν φυλακισμένη.\nΜια μάσκα ιατρική, που μπορείς να προμηθευτείς από οποιοδήποτε φαρμακείο συνίσταται αν το πρόβλημα είναι εξαιρετικά έντονο ή αν σκοπεύεις να ασχοληθείς με κηπουρικές εργασίες.\nΦρόντισε να μην ανοίγεις τα παράθυρα για να κρατάς τη γύρη εκτός σπιτιού. Ακόμη κι αν η θερμοκρασία σκαρφαλώσει σε υψηλά επίπεδα, μην ενδώσεις. Ένας ανεμιστήρας ή το κλιματιστικό είναι σαφώς προτιμότερα.\nΒγάζε τα παπούτσια σου στην είσοδο του σπιτιού και ζήτα το ίδιο από τους επισκέπτες. Φρόντισε βέβαια να τους προμηθεύσεις με παντόφλες. Μια καλή λύση είναι να προμηθευτείς παντοφλάκια μερικών χρήσεων όπως αυτά των ξενοδοχείων και του spa.\nΚαθάριζε χαλιά και δάπεδα με ηλεκτρική σκούπα υψηλής απόδοσης και μην απλώνεις τα ρούχα σε εξωτερικό χώρο για να στεγνώσουν. Αν διαθέτεις στεγνωτήριο, προτίμησέ το ακόμη κι αν έχει λιακάδα. Σε διαφορετική περίπτωση, βάλε την απλώστρα εντός σπιτιού.\nΚάθε φορά που γυρνάς στο σπίτι επιβάλλεται ένα ντους, καλό πλύσιμο μαλλιών και φυσικά αλλαγή ρούχων πριν κάτσεις σε καναπέ ή ξαπλώσεις στο κρεβάτι. Η γύρη – η κατεξοχήν ύποπτη για τα συμπτώματα της εποχικής αλλεργίας – είναι εξαιρετικά ύπουλη και κατακάθεται παντού.\nΤέλος μην καπνίζεις! Το τσιγάρο μπορεί να επιδεινώσει τα αλλεργικά συμπτώματα, εποχικά και μη.\nΜην ξεχνάς τα αντισταμινικά ή δοκίμασε την ανοσοθεραπεία\nΌταν τα μέτρα πρόληψης δεν επαρκούν, σειρά έχουν τα αντισταμινικά φάρμακα. Αν υποφέρεις χρόνια από εποχική αλλεργία, ο γιατρός θα σου έχει ήδη συνταγογραφήσει χάπια ή ρινικά σπρέι . Ορισμένα σκευάσματα πιθανότατα να προκαλούν υπνηλία αλλά πλέον υπάρχουν νεότερα κι εξελιγμένα φάρμακα που δεν καταστέλλουν τον οργανισμό σε αυτό το επίπεδο. Για ακόμη καλύτερα αποτελέσματα, λάβε το φάρμακο με το που αντιληφθείς μικρή ενόχληση.\nΑν προτιμάς μια μόνιμη λύση, συζήτα με το γιατρό σου το ενδεχόμενο της ανοσοθεραπείας. Η αποτελεσματικότητά της δεν εγγυάται 100% καθώς κάθε οργανισμός ανταποκρίνεται διαφορετικά, ωστόσο, αν τα συμπτώματα σε κάνουν να υποφέρεις, αξίζει να δοκιμάσεις τη μέθοδο. Θα χρειαστεί βέβαια ενέσιμη αγωγή κάθε μήνα για 3 έως και 5 χρόνια.\nΑνακουφίσου με φυσικούς τρόπους\nΥπάρχουν βότανα που μπορούν να βοηθήσουν στην μείωση ή ακόμη και εξάλειψη των συμπτωμάτων της εποχικής αλλεργίας, όπως για παράδειγμα ένα μείγμα βοτάνων της Κινεζικής Ιατρικής, το λεγόμενο Bimimne, που εμπεριέχει ginkgo biloba κι άλλα βότανα. Μελέτες έχουν δείξει πως ασθενείς με αλλεργική ρινίτιδα, μετά από συστηματική λήψη του μείγματος, πέντε φορές την ημέρα για 12 εβδομάδες, παρατήρησαν βελτίωση των συμπτωμάτων ακόμη κι ένα χρόνο μετά τη χορήγηση. Η αλόη, επίσης είναι ένα από τα φυτά που κάνουν θαύματα, ανακουφίζοντας από δερματικούς ερεθισμούς και εκζέματα.\nΜη ξεχνάς: Η εναλλακτική ιατρική και οι ολιστικοί τρόποι αντιμετώπισης δεν είναι πάντα ασφαλείς. Είναι απαραίτητη η ιατρική συνταγή και παρακολούθηση. Το μείγμα Butterbur για παράδειγμα μπορεί να προκαλέσει αλλεργική αντίδραση σε άτομα που έχουν αλλεργίες σε κάποια φυτά ενώ δε μπορεί να ληφθεί από ασθενείς που λαμβάνουν ιατρική αγωγή για καρδιαγγειακές παθήσεις ή διαβήτη.\nEye Gloss: Τα γυαλιστερά μάτια είναι το νέο trend στο μακιγιάζ\n10 φράσεις του Στίβεν Χόκινγκ που πρέπει να γίνουν κανόνες στη ζωή σου\nΝτους το βράδυ ή το πρωί; Η επιστήμη έχει την απάντηση\nΠώς η θερινή ώρα επηρεάζει την υγεία σου\n6+1 tips για να αντιμετωπίσεις το έγκαυμα στο σπίτι\n3 γιατροσόφια με μέντα και δυόσμο για την κακοσμία\nΚεφίρ (kefir) – Το μαγικό προβιοτικό και πώς το φτιάχνεις στο σπίτι\n5 ασκήσεις που ανακουφίζουν τον πόνο στον καρπό\nΩμοφαγία – Αν τα τρως όλα ωμά, θα χάσεις κιλά;\n8 λάθη που κάνεις στο ξύρισμα των ποδιών σου


Πολίτες στο Προσκήνιο: «Μετά την Εκλογική Αναμέτρηση» – AMFISSAFACE\nΜετά από τα αποτελέσματα της εκλογικής αναμέτρησης για τη διεκδίκηση του Δήμου Δελφών, είναι προφανές ότι η παράταξή μας «ΠΟΛΙΤΕΣ στο ΠΡΟΣΚΗΝΙΟ» δεν μπόρεσε να καρπωθεί την κακή διαχείριση και τα λάθη της απερχόμενης δημοτικής αρχής, ενώ παράλληλα έχασε μέρος της εκλογικής της δύναμης σε ποσοστό 6%.\nΑυτές οι Δημοτικές εκλογές έλαβαν χαρακτήρα δημοσκοπικής μέτρησης για τα πολιτικά κόμματα της κεντρικής πολιτικής σκηνής, μακριά από τη λογική της Τοπικής Αυτοδιοίκησης.\nΜέτρηση που οδήγησε πριν ξημερώσει η επόμενη μέρα των εκλογών στην προκήρυξη Εθνικών εκλογών. Αφήνοντας μακριά την συζήτηση για την αντιαναπτυξιακή πορεία του τόπου μας, την έξοδό του από τη μιζέρια, την ανάσχεση της φυγής των νέων από τον Δήμο μας και της πληθυσμιακής του κατάρρευσης.\nΛαμβάνοντας πάλι την 3η θέση μέσα στο Δημοτικό Συμβούλιο για να συνεχίσουμε τη δράση μας στον Δήμο Δελφών. Μια δράση που στην προηγούμενη 5ετία ανέδειξε και δρομολόγησε τη λύση πολλών προβλημάτων διαφάνειας και κακοδιαχείρισης, όπως και την επίλυση προβλημάτων της καθημερινότητας.\nΕίμαστε εδώ δίνοντας έναν καλό και έντιμο αγώνα, με διαφάνεια και με πάθος για την αλήθεια, με μοναδικό μας κριτήριο την αγάπη για τον δήμο μας, χωρίς να προσδοκούμε ανταλλάγματα για τις πράξεις μας από κανέναν και για κανέναν λόγο.\nΑνεξάρτητα από την λασπολογία, την παραπληροφόρηση, τα εμπόδια και τις παρενέργειες τις οποίες υποστήκαμε κατά τη διάρκεια της προεκλογικής περιόδου, εμείς αποδεχόμαστε την ετυμηγορία του εκλογικού σώματος.\nΤέλος, η παράταξή μας «ΠΟΛΙΤΕΣ στο ΠΡΟΣΚΗΝΙΟ», ως μια ανεξάρτητη παράταξη και με ελεύθερα σκεπτόμενα μέλη και φίλους, δεν είναι δυνατόν να προτείνει στους ψηφοφόρους της να προτιμήσουν κάποιον υποψήφιο δήμαρχο κατά την εκλογική διαδικασία της επόμενης Κυριακής. Διότι πιστεύουμε ότι η ελευθερία της γνώμης δεν είναι διαπραγματεύσιμο μέγεθος και ότι η ψήφος σε μια δημοκρατική κοινωνία, δεν μπορεί να καθοδηγείται.


Newsroom Παρασκευή, 26 Φεβρουαρίου 2021 - 15:40\nΗ Ανθή Σαλαγκούδη μίλησε στην κάμερα του «Love it» για πρώτη φορά μετά την αποχώρησή της από το «Survivor 2021», αφού είδε τις δηλώσεις του Περικλή Κονδυλάτου στα Μ.Μ.Ε.\nΜια δυσάρεστη έκπληξη περίμενε την Ανθή Σαλαγκούδη μετά από την αποχώρησή της από το «Survivor 2021». Η παίκτρια άκουσε τις δηλώσεις του «φίλου» της Περικλή Κονδυλάτου μετά από την έξοδό του από το παιχνίδι και έμεινε κυριολεκτικά εμβρόντητη…\nΑπαντώντας στα όσα της καταλογίζει ο πρώην κολλητός «φίλος» της και βασικός υποστηρικτής της στην ομάδα, η Ανθή Σαλαγκούδη, η οποία «αναρρώνει» από την ταλαιπωρία σε ξενοδοχείο στον Άγιο Δομίνικο, μίλησε για πρώτη φορά μετά το παιχνίδι στην κάμερα του «Love It».\n«Αδικημένη αισθανόμουν από κάποιες συμπεριφορές. Με πείραζε όταν με χρησιμοποιούσαν ως παράδειγμα σε κάθε αγώνα που χάναμε. Το έριχναν σε μένα και στις ήττες μου. Αν χαιρετούσα θα έβγαινε περισσότερη συγκίνηση… Δεν ήθελα να καβγαδίσω μπροστά στις κάμερες με τον Περικλή και δεν το σεβάστηκε. Τα παιδιά εκμεταλλεύτηκαν τον καβγά μου με τον Περικλή για να τον πάρουν με το μέρος τους. Είχα επενδύσει συναισθηματικά στον Περικλή, το οποίο δεν το έκανα με κανέναν άλλον παίκτη. Ήταν αληθινό για μένα…\nΚαι προς τον Περική: «Είμαι η πιο έξυπνη στρατηγικά παίκτρια που έχει περάσει από το Survivor; Μπράβο μου! Δεν το είχα καταλάβει! Σοκάρομαι. Θεωρώ τόσα ακραία αυτά που λέει… Είχε τεράστια πικρία επειδή έφυγε και κατηγορεί εμένα για αυτά που είπε. Ήθελε να με εκδικηθεί, ήθελε σαν τρελός να φύγω, οπότε είπε ό,τι είπε… Δεν έχω κατηγορηθεί ποτέ ότι είμαι καιροσκόπος! Ο Περικλής πρέπει να έχει πικραθεί πάρα πολύ. Σοκ έχω μείνει παγωτό!»\nΔείτε τις δηλώσεις της Ανθής Σαλαγκούδη:


«Κόκκινο» στο Παγκρήτιο από την ΟΥΕΦΑ\nΗ Ελλάδα είναι ως γνωστό, μαζί με Κύπρο, Ουγγαρία και Πολωνία, μία από τις χώρες που επέλεξε η ΟΥΕΦΑ ως «ουδέτερη ζώνη» στην περίπτωση που κάποια ματς των προκριματικών γύρων των ευρωπαϊκών διοργανώσεων, λόγω της επιδημιολογικής κρίσης, κριθεί απαραίτητο να διεξαχθούν εκτός των φυσικών εδρών των συλλόγων. Μάλιστα ανακοινώθηκε και η λίστα με τα επτά γήπεδα, σε 6 ελληνικές πόλεις που μπορούν να φιλοξενήσουν αγώνες.\nΕκτός λίστας είναι το Παγκρήτιο (το οποίο φυσικά δεν δήλωσε ούτε ο ΟΦΗ ως δεύτερη έδρα) ενώ αντίθετα συμπεριλαμβάνεται η Ριζούπολη, την οποία ο Ολυμπιακός χαρακτήριζε ακατάλληλη, με συνέπεια την αναβολή του τελικού του Κυπέλλου. Υπενθυμίζουμε ότι το Παγκρήτιο είχε βραβευτεί πριν από μερικά χρόνια ως το καλύτερο Αθλητικό Κέντρο στην Ελλάδα, ωστόσο απαιτείται πολλή δουλειά για να επανέλθει στην πρότερη κατάσταση. Για την ιστορία, τα 7 γήπεδα που εγκρίνει η ΟΥΕΦΑ είναι τα εξής: Παμπελοποννησιακό Στάδιο (Πάτρα), «Κλεάνθης Βικελίδης» (Θεσσαλονίκη), Πηγάδια (Ξάνθη), «Θεόδωρος Κολοκοτρώνης» (Τρίπολη), AEL FC Arena (Λάρισα), Ριζούπολη, «Γεώργιος Καραϊσκάκης» (Αθήνα).\nΟ ακούραστος Λεωνίδας του ΟΦΗ\nΤην 35η προετοιμασία με τον ΟΦΗ ξεκίνησε ο Λεωνίδας Σακούτης, πάντα με την ίδια καλή διάθεση και το χαμόγελο στα χείλη, σαν να είναι η πρώτη φορά! Ο αλύγιστος μασέρ της ομάδας αποτελεί το μακροβιότερο εν ενεργεία μέλος της, έχοντας βιώσει όλες τις μεγάλες στιγμές της σύγχρονης ιστορίας της. Και φυσικά ανυπομονεί και εκείνος για την ευρωπαϊκή επιστροφή μετά από 20 χρόνια.\nΕυαισθησία στο ποδόσφαιρο\nΕφυγε ξαφνικά, σε ηλικία 74 ετών (προχθές έγινε η κηδία του στο νέο κοιμητήριο) ένα πολύ δραστήριο στέλεχος της αθλητικής και της πολιτικής ζωής του τόπου, ο Νίκος Χαριτάκης, ο οποίος τις δεκαετίες του ’80 και του ’90 είχε μεγάλη εμπλοκή στο τοπικό ποδόσφαιρο και ειδικά στα δρώμενα της ΕΠΣΗ της οποίας υπήρξε και αντιπρόεδρος, δείχνοντας πάντα μεγάλη ευαισθησία σε θέματα του ερασιτεχνικού ποδοσφαίρου. Ο Σύλλογος Παλαιμάχων Ποδοσφαιριστών του ΟΦΗ εξέδωσε κι εκείνος συλλυπητήρια ανακοίνωση.\nΝα βρει τον ρόλο του\nΜετά από ένα «σίριαλ» που κράτησε αρκετές εβδομάδες, ο Γιώργος Καλαϊτζάκης ανανέωσε μέχρι το 2022 το συμβόλαιό του με τον Παναθηναϊκό. Σε αυτό το διάστημα, ο 21χρονος Ηρακλειώτης γκαρντ θα προσπαθήσει να βρει τον ρόλο του στην ομάδα και είναι αποφασισμένος να παλέψει γι’ αυτό, μετά τις εμπειρίες που κέρδισε στη Λιθουανία. Ο μικρός είναι ένα από τα «στοιχήματα» του ελληνικού μπάσκετ που ειδικά στην περιφέρεια έχει στερέψει τα τελευταία χρόνια από μεγάλα ταλέντα.\nΚρατάει το ατομικό ρεκόρ στα 100μ.\nΗ Ηρακλειώτισσα πρωταθλήτρια στίβου Ειρήνη Βασιλείου πήρε την 3η θέση στα 100μ. στο Πανελλήνιο στίβου αλλά στα 200μ. ήταν 4η με 24,40. Η ίδια, κάνοντας τον απολογισμό της σημειώνει: “Μερικες φορές όταν το σώμα σου σού λέει σταμάτα, πρέπει να το ακους. Δυστυχώς η εμφάνισή μου στον τελικό των 200μ. δεν ήταν καθόλου αντιπροσωπευτική των δυνατοτήτων μου. Κρατάω όμως την 3η θέση στα 100μ. με νέο ατομικό ρεκόρ (11’’70) και την 1η θέση στην σκυταλοδρομία 4χ100.\nΈνα μεγάλο ευχαριστώ σε αυτούς που είναι πραγματικά δίπλα μου σε όλη αυτή την προσπάθεια που κάνω. Την οικογένεια του, τους προπονητές μου, το σωματείο μου Αθλητική Ένωση Μεσογείων και φυσικά τους χορηγούς μου PumaGreece και XtremeStores”.


Ο Δημήτρης έχοντας μάθει ότι η Δανάη είναι κόρη της Αγγελικής εξοργίζεται ακόμα περισσότερο μαζί της και λέει στην Αθηνά ότι πρέπει να τακτοποιήσει το θέμα εκείνος\nΛίγο πριν το μεγάλο φινάλε κορυφώνεται η αγωνία των τηλεθεατών της «Αγγελικής» με όσα έρχονται στο φως. Δείτε όσα θα συμβούν τη νέα εβδομάδα\nΔευτέρα 07 Ιουνίου – Επεισόδιο 140\nΟ Ανδρέας αποκαλύπτει στη Σοφία ότι επέστρεψε η πρώην του κάνοντάς την να αμφισβητήσει τη σχέση τους. Ο Αντώνης επισκέπτεται την Αθηνά με πρόφαση την περιπέτεια της Αγγελικής αλλά η ψυχρή στάση της τον απογοητεύει. Η Αγγελική στρέφεται εκ νέου στον Μάκη για βοήθεια και ζητάει από τη Τζένη ό,τι αποδεικτικά στοιχεία έχει που μπορεί να κατηγορήσουν τον Παύλο. Όταν όμως η Τζένη επιστρέφει σπίτι της, διαπιστώνει ότι έχει παραβιαστεί. Τέλος, η Αθηνά μαθαίνει τα αποτελέσματα της εξέτασης για την πατρότητα της Δανάης.\nΤρίτη 08 Ιουνίου – Επεισόδιο 141\nΗ Κατερίνα φοβάται ότι ο Νικόλας θα μιλήσει στον Δημήτρη για το φιλί της με τον Μιχάλη και έτσι ο Μιχάλης αναλαμβάνει να τον αποτρέψει, ενώ ο Δημήτρης κάνει μια έκπληξη στην Κατερίνα που θα γιγαντώσει τις ενοχές της. Η Τζένη υποψιάζεται τον Παύλο για τη διάρρηξη που έγινε στο σπίτι της και έρχεται σε σύγκρουση μαζί του.\nΗ Ιωάννα βλέποντας πόσο έχει στεναχωρηθεί η Σοφία από την αποκάλυψη ότι ο Ανδρέας είχε βρεθεί με την πρώην και της το είχε αποκρύψει, αποφασίζει να συναντηθεί μαζί του κρυφά από την αδερφή της. Η Αγγελική αποκαλύπτει στον Μάκη όλη την αλήθεια για τους Αργυρούς και ζητάει τη βοήθειά του για να τους ξεσκεπάσει με τη σύμπραξη της Τζένης, η οποία του κάνει μια προσφορά που θα δυσκολευτεί να αρνηθεί. Ο Στέφανος κάνει μια πρόταση στον Μιχάλη που τον αιφνιδιάζει και περιμένει την απάντησή του. Η Αγγελική μαθαίνει από την Αθηνά το αποτέλεσμα από το test dna που δείχνει ποιος είναι ο πατέρας της Δανάης.\nΤετάρτη 09 Ιουνίου – Επεισόδιο 142\nΟ Μιχάλης τελικά αρνείται την πρόταση του Στέφανου. Η Τζένη ζητάει από τη Σοφία να συναντηθούν και της κάνει μια σοκαριστική αποκάλυψη για τον Παύλο που θα κάνει τη Σοφία να ξεκόψει μαζί του οριστικά. Ο Ανδρέας με τη βοήθεια της Ιωάννας καταφέρνει να συναντήσει τη Σοφία, χωρίς όμως αυτή η συνάντηση να φέρει το αποτέλεσμα που θα ήθελε. Ο Παύλος μοιράζεται με την Αθηνά τις υποψίες του ότι η Τζένη έχει μάθει από την Αγγελική την αλήθεια για το βιασμό αλλά η Αθηνά δεν δίνει σημασία στην ανησυχία του καθώς αυτό που την απασχολεί είναι να βρουν τρόπο να αναλάβουν μαζί την επιχείρηση και να απαλλάξουν τον Στέφανο από τα καθήκοντά του. Η Αγγελική μαθαίνει από τον Μιχάλη για τη πρόταση που του έκανε ο Στέφανος και σαστίζει γιατί είναι η πρώτη φορά που δεν την έχει συμβουλευτεί πριν κάνει κάτι. Ο Μιχάλης μαθαίνει από την Αγγελική το αποτέλεσμα του τεστ πατρότητας καθώς και την απόφαση της να παραμείνει στο κτήμα μέχρι να ολοκληρώσει αυτό για το οποίο ήρθε. Τα αποτέλεσμα του τεστ όμως μαθαίνει και ο Δημήτρης καθώς ανακαλύπτει τυχαία το φάκελο με τις απαντήσεις. Η Κατερίνα προσπαθεί να δικαιολογηθεί στο Νικόλα για το φιλί με τον Μιχάλη κι εκείνος την προειδοποιεί για το πόσο επικίνδυνος είναι ο Δημήτρης. Ο Στέφανος ακούει κατά λάθος το τηλεφώνημα που έχει η Αγγελική με το Μάκη και όταν τη ρωτάει ποιος ήταν εκείνη του λέει ψέματα ότι μιλούσε με την αδερφή της και τον βάζει σε σοβαρές υποψίες.\nΠέμπτη 10 Ιουνίου – Επεισόδιο 143\nΟ Δημήτρης έχοντας μάθει ότι η Δανάη είναι κόρη της Αγγελικής εξοργίζεται ακόμα περισσότερο μαζί της και λέει στην Αθηνά ότι πρέπει να τακτοποιήσει το θέμα με τον τρόπο που εκείνος ξέρει. Η Αθηνά είναι κάθετα αρνητική αλλά δεν ακούει τίποτα. Καταφέρνει να τον πείσει μόνο κάνοντας μια συμφωνία μαζί του αρκετά δελεαστική και έτσι συναντάει τον Αντώνη και του ζητάει να χωρίσουν. Η Σοφία καταφεύγει στον Νικόλα ζητώντας του να της πει αν είναι αλήθεια όσα της είπε η Τζένη για τον βιασμό. Ο Δημήτρης ξεσπάει ακόμα μια φορά στην Κατερίνα όταν τη βλέπει να μιλάει με τον Μιχάλη και η Κατερίνα για άλλη μια φορά ξαφνιάζεται με την απότομη συμπεριφορά του απέναντί της. Η Αγγελική συναντάει τον Μάκη, ο οποίος της αποκαλύπτει ότι υπάρχει ένα στοιχείο κλειδί που μπορεί να καταδικάσει τον Δημήτρη, ενώ ο Στέφανος τους παρακολουθεί από μακριά.


ΚΙΝΗΜΑ ΥΠΕΡΒΑΣΗ: ΚΑΙ ΟΙ «ΕΠΩΝΥΜΟΙ» ΣΤΟΝ ΧΟΡΟ ΤΩΝ ΠΛΕΙΣΤΗΡΙΑΣΜΩΝ !!! ΓΙΑ ΠΟΙΟΥΣ ΘΑ ΧΤΥΠΗΣΟΥΝ ΤΑ ΗΛΕΚΤΡΟΝΙΚΑ ΣΦΥΡΙΑ !!!\nΠροσημείωση έχει εγγράψει και η Τράπεζα Πειραιώς για 500.000 ευρώ τον Φεβρουάριο του 2019, ενώ υπάρχει και υποθήκη υπέρ της ΔOY Αθηνών για 2.342.457 ευρώ. Μαζί βγαίνει και ένα αγροτεμάχιο αγριοκαστανωτού 3 στρεμμάτων, με τιμή πρώτης προσφοράς στα 75.000 ευρώ.\nΗ άλλοτε σιδηρά κυρία της Ιπποτούρ (εκτροφή δρομώνων ίππων, αλλά και παραγωγή μανιταριών) και των ναυτιλιακών business, σύζυγος του Ιωάννη Χανδρή, στις 21 Ιουλίου είδε να βγαίνει στο σφυρί ένα διαμέρισμα ιδιοκτησίας της στην Καλλιθέα, το οποίο άλλαξε χέρια αντί 109.101 ευρώ. Το διαμέρισμα είχε αποκτηθεί στις 2 Δεκεμβρίου του 1980, ενώ έφερε αρκετά βάρη. Το επόμενο διάστημα, όμως, ακολουθούν πλειστηριασμοί για τρεις εταιρείες στην ιδιοκτησία των οποίων ανήκουν διάφορα ακίνητα. Και στις τρεις κατά το παρελθόν πρόεδρος και διευθύνουσα σύμβουλος ήταν η Αλεξάνδρα Τερζή-Χανδρή, ενώ πλέον διοικούνται από πρόσωπα που σχετίζονται μαζί της από την εποχή της Ιπποτούρ.\nΣύμφωνα με την έκθεση εκτίμησης, πρόκειται για δύο κάθετες ιδιοκτησίες που είναι λειτουργικά ενωμένες και αποτελούν μια ενιαία κατοικία με συνολικό εμβαδό 589,80 τ.μ., γκαράζ 40,30 τ.μ., πισίνα κ.ά.\nΣε πλειστηριασμό παλαιά μονοκατοικία στο Θησείο που έχει ανεγερθεί μεταξύ του 19ου αιώνα και των αρχών του 20ού αιώνα, πλήρως ανακαινισμένη και ανακατασκευασμένη, της εταιρείας Vecchia Α.Ε., η οποία κατά το παρελθόν ήταν συμφερόντων της Αλεξάνδρας Τερζή-Χανδρή\nΕντός του οικοπέδου υπάρχει μονοκατοικία που έχει αναγερθεί μεταξύ του 19ου και των αρχών του 20ού αιώνα, πλήρως ανακαινισμένη και ανακατασκευασμένη και αποτελείται από: α) ισόγειο 246,80 τ.μ., β) πατάρι ισογείου 40 τ.μ. γ) πρώτο όροφο 120 τ.μ. και δ) πατάρι πρώτου ορόφου 46 τ.μ.\nΤο ακίνητο αποκτήθηκε από την εταιρεία το 2003, φέρει προσημείωση υποθήκης για 3,6 εκατ. υπέρ της Μαρφίν Εγνατία Τράπεζα από το 2010, ενώ κατασχέθηκε φέτος στις 25 Μαΐου για οφειλή 516.500 ευρώ.\nΟι ιδιοκτησίες αποκτήθηκαν από την εταιρεία το 2008. Ο πλειστηριασμός έχει προγραμματιστεί πάλι για τις 14 Ιανουαρίου του νέου έτους, με επισπεύδουσα την Intrum και συνολική τιμή πρώτης προσφοράς στα 1.257.350 ευρώ.\nΟ Mr Raxevsky και η βίλα της Εκάλης\nΕνα από τα γνωστά ονόματα που βρίσκεται αντιμέτωπο με σφυροκόπημα πλειστηριασμών είναι και ο Γιώργος Μουρτζούχος, συνιδρυτής της φημισμένης κάποτε και πτωχευμένης σήμερα εταιρείας γυναικείας ένδυσης Miss Raxevsky.\nΤο πιο βαρύ σφυρί, ωστόσο, αναμένεται να χτυπήσει στις 13 Ιανουαρίου του 2022 και αφορά τη βίλα του Γιώργου Μουρτζούχου στην Εκάλη. Πρόκειται για ένα οικόπεδο, άρτιο και οικοδομήσιμο, επί του οποίου έχει αναγερθεί διώροφη οικοδομή με υπόγειο και δώμα. Το υπόγειο έχει επιφάνεια 267,45 τ.μ, το ισόγειο 234,84 τ.μ. και αποτελείται από είσοδο, χολ, σαλόνι, χώρο τζακιού, τραπεζαρία, κουζίνα, χώρο φαγητού κ.ά. Ο πρώτος όροφος έχει επιφάνεια 161,27 τ.μ. και αποτελείται από τρεις κοιτώνες, χολ και δύο λουτρά, ενώ το δώμα είναι 20,63 τ.μ. Ολοι οι όροφοι της οικοδομής αποτελούν μια ενιαία λειτουργικά κατοικία και επικοινωνούν μεταξύ τους με αναβατήρα και εσωτερική σκάλα.\nΣε πλειστηριασμό και η βίλα του Mr Raxevsky Γιώργου Μουρτζούχου στην Εκάλη\nΣύμφωνα με την έκθεση, «η μονοκατοικία είναι πλήρως αποπερατωμένη και κατοικήσιμη και κρίνεται σε πολύ καλή κατάσταση», το οικόπεδο «φέρει περίφραξη από μαντρότοιχο και σιδερένια κεντρική εξώπορτα» και «ο περιβάλλων χώρος είναι διαμορφωμένος, με βλάστηση και θάμνους»\nΣτις 13 Ιανουαρίου του 2022 βγαίνει στο σφυρί η βίλα του Γιώργου Μουρτζούχου στην Εκάλη\nΤο ακίνητο, που βαρύνεται με περισσότερες από 12 προσημειώσεις, υποθήκες και κατασχέσεις, ανήκει στον Γιώργο Μουρτζούχο από τον Φεβρουάριο του 2006. Ο πλειστηριασμός γίνεται με επισπεύδουσα την Intrum Hellas για οφειλή ύψους 200.000 ευρώ, ενώ η τιμή πρώτης προσφοράς έχει οριστεί στις 985.000 ευρώ.\nΗ Alexi Andriotti Accessories\nΤο τελευταίο επεισόδιο παίζεται για μια φίρμα γυναικείων αξεσουάρ που μεσουράνησε προ 15ετίας, αλλά άρχισε να βιώνει τη δική της κρίση, προτού η Ελλάδα εισέλθει στη μακρά οικονομική κρίση.\nΗ Alexi Andriotti Accessories στο απόγειο της δόξας της είχε δίκτυο 73 σημείων πώλησης, εκ των οποίων τα 14 στο εξωτερικό, μέχρι και στο Μαϊάμι. Η εταιρεία του Αλέξη Ανδριώτη, που θεωρούνταν πρωτοπόρος στην ελληνική αγορά των αξεσουάρ, άρχισε να αντιμετωπίζει προβλήματα ρευστότητας από τις αρχές του 2008. Τον Σεπτέμβριο της ίδιας χρονιάς οι τράπεζες έκοψαν τη χρηματοδότηση και έτσι άρχισε το κούρεμα του δικτύου, με κλείσιμο καταστημάτων, ενώ παράλληλα ο επιχειρηματίας αναζητούσε συνέταιρο-επενδυτή που θα έβαζε φρέσκα κεφάλαια.\nΗ λύση δόθηκε από την εταιρεία επενδύσεων CorpCom με επικεφαλής τον Ελληνονοτιοαφρικανό Χάρη Καλύβα που απέκτησε τη Fashion Αvenue, όπως ονομαζόταν η εταιρεία εκμετάλλευσης του δικτύου Αlexi Αndriotti. Βάσει της συμφωνίας, ο Αλέξης Ανδριώτης παρέμεινε επικεφαλής χωρίς όμως μετοχική συμμετοχή, ενώ μπήκαν φιλόδοξα πλάνα για άνοιγμα 20 νέων καταστημάτων σε ορίζοντα τριετίας.\nΤα πράγματα, ωστόσο, είχαν διαφορετική τροπή, με αποτέλεσμα τώρα να βγαίνουν στο σφυρί τα τελευταία ιμάτια της εταιρείας και ουσιαστικά ένα ερειπωμένο ακίνητο επί της οδού Κολοκοτρώνη στην Αθήνα. Η εταιρεία, στην οποία έχει διοριστεί από το δικαστήριο προσωρινή διοίκηση, φέρει το όνομα Easy Fashion (πρώην Fashion Αvenue). Ο αρχικός πλειστηριασμός είχε προγραμματιστεί για τον φετινό Ιανουάριο, αλλά αναβλήθηκε λόγω πανδημίας. Πλέον θα γίνει στις 30 Νοεμβρίου και αφορά πέντε οριζόντιες ιδιοκτησίες που βρίσκονται επί πεπαλαιωμένης διατηρητέας διώροφης οικοδομής του 1930 στην οδό Κολοκοτρώνη 33.\nΤο ακίνητο βαρύνεται με πολλές προσημειώσεις, υποθήκες και κατασχέσεις. Επισπεύδουσα είναι η Intrum Hellas και η τιμή πρώτης προσφοράς έχει οριστεί στις 752.000 ευρώ.\nΤα απομεινάρια της MAVA\nΤο απομεινάρι, και μάλιστα εμβληματικό, άλλης μιας εταιρείας που έγραψε ιστορία στην αγορά αυτοκινήτου βρίσκεται στον ίδιο δρόμο. Η MAVA Εμποροβιομηχανική του Αλέξανδρου Μανιατόπουλου, πρωταγωνιστικής φυσιογνωμίας του μηχανοκίνητου αθλητισμού στην Ελλάδα, ταυτίστηκε επί 33 χρόνια με την αποκλειστική αντιπροσώπευση της Renault στην Ελλάδα. Τον Ιανουάριο του 2008 η γαλλική αυτοκινητοβιομηχανία ανακοίνωσε τη λήξη της συνεργασίας, κάτι που σήμανε και τον ξαφνικό θάνατο της MAVA.\nΟ Γλου και το φιλέτο στην Καστέλα\nΣτο σφυρί και το σπίτι του Αντώνη Γλου στην Καστέλα\nΟλα αυτά όμως μέχρι να αρχίσει η αντίστροφη μέτρηση με την είσοδο της χώρας στην οικονομική κρίση. Το disaster story περιλάμβανε το σταδιακό κλείσιμο των καταστημάτων, πλειστηριασμούς, οφειλές εκατομμυρίων για τραπεζικά δάνεια, μέχρι και συλλήψεις για χρέη προς το Δημόσιο. Το τελευταίο μεγάλο κατάστημα επί της Πατησίων κατέβασε ρολά το 2017. Ο Αντώνης Γλου βρίσκεται τώρα αντιμέτωπος με τον πλειστηριασμό του σπιτιού του στην Καστέλα που ήταν αρχικά να γίνει τον Ιανουάριο, αλλά κατόπιν αναβολής μεταφέρθηκε για τις 29 Οκτωβρίου.\nΟ Αντώνης Γλου βρίσκεται τώρα αντιμέτωπος με τον πλειστηριασμό για το σπίτι του στην Καστέλα που ήταν αρχικά να γίνει τον Ιανουάριο, αλλά κατόπιν αναβολής μεταφέρθηκε για τις 29 Οκτωβρίου\nΗ περιπέτεια του προέδρου των κλινικαρχών\nΟ πρόεδρος της Πανελλήνιας Ενωσης Iδιωτικών Kλινικών Γρηγόρης Σαραφιανός ζει τη δική του περιπέτεια εδώ και τουλάχιστον μια διετία. Αρχικά το 2019 κινδύνεψε να χάσει την κλινική του στη Θεσσαλονίκη λόγω μιας οικονομικής διαφοράς με άλλη ιδιωτική εταιρεία. Ο πλειστηριασμός ματαιώθηκε κατόπιν ανακοπής την οποία έκανε δεκτή το δικαστήριο.\nΣτο σφυρί το σπίτι του προέδρου των κλινικαρχών Γρηγόρη Σαραφιανού\nΟ Βωβός και ο Μπουτάρης\nΣε… συνέχειες παίζεται και η περιπέτεια του Κώστα Μπουτάρη μετά το ναυάγιο του σχεδίου εξυγίανσης που είχε συμφωνηθεί με τις τράπεζες (για δάνεια 25 εκατ. ευρώ). Ετσι, μετά τους διαδοχικούς πλειστηριασμούς για οινοποιεία, κτήματα, αλλά και προσωπικά περιουσιακά στοιχεία, στις 13 Οκτωβρίου θα βγει στο σφυρί -εξ αναβολής από τον Φεβρουάριο- ένα οικόπεδο που βρίσκεται εντός της πόλης της Νάουσας, έκτασης 294,85 τ.μ. Είναι άρτιο και οικοδομήσιμο και περιλαμβάνει διώροφο λιθόκτιστο διατηρητέο κτίσμα με ξύλινη κεραμοσκεπή που αποτελείται από αποθηκευτικούς χώρους (30 τ.μ.) και από ισόγειο και πρώτο όροφο εμβαδού 426,18 τ.μ. Επισπεύδουσα είναι η Intrum και η τιμή πρώτης προσφοράς έχει οριστεί στις 525.000 ευρώ.


Σύμβολο των ιδανικών του λαού μας για Ελευθερία και Δικαιώματα το Πολυτεχνείο | Έκφραση\nΝΕΑ ΦΙΛΑΔΕΛΦΕΙΑ-ΝΕΑ ΧΑΛΚΗΔΟΝΑ | Σύμβολο των ιδανικών του λαού μας για Ελευθερία και Δικαιώματα το Πολυτεχνείο\nΑνακοίνωση του ΣΥΡΙΖΑ – Π.Σ. Νέας Φιλαδέλφειας – Νέας Χαλκηδόνας\nΑπό το γραφείο τύπου του ΣΥΡΙΖΑ – Π.Σ. Νέας Φιλαδέλφειας – Νέας Χαλκηδόνας εκδόθηκε η παρακάτω ανακοίνωση:\nΖωντανή μνήμη και κύτταρο Δημοκρατίας, η 17η Νοέμβρη 1973, έγινε το σύμβολο των ιδανικών του λαού μας για Ελευθερία και Δικαιώματα. Επέτειος και μνήμη απαραίτητη για κάθε δημοκράτη, που στηρίζει την μετεξέλιξη για τις θεσμικές κατακτήσεις της πατρίδας αλλά και το πάντα σύγχρονο αίτημα για Ψωμί, Παιδεία, Ελευθερία.\nΘαρραλέο και συνειδητοποιημένο εκείνο το νεολαιίστικο κίνημα που κινητοποίησε το δημοκρατικό αίσθημα των Ελλήνων αλλά συγκίνησε και όλη την Ευρώπη. Θυσία για τα διαχρονικά αιτήματα που αναδεικνύονται σήμερα, πιο επίκαιρα από ποτέ, αφού στις σημερινές συνθήκες της χώρας, ο λαός βάλλεται από τα τεράστια οικονομικά προβλήματα, την δίνη της πανδημίας, και την περιστολή των συνταγματικά κατοχυρωμένων δικαιωμάτων.\nΗ κοινωνία μας βρίσκεται και πάλι μπροστά σε κίβδηλα διλήμματα όπως Υγεία ή Δημοκρατία, Εγκλεισμός ή Πρόστιμο, Μισθοί πείνας ή Ανεργία, Τηλεκπαίδευση ή Απουσίες. Στην εκκωφαντική απουσία της πρόληψης και της προάσπισης της υγείας, της μόρφωσης και των δικαιωμάτων του λαού μας, οι Έλληνες και κυρίως οι νέοι μας, δέχονται σήμερα την αμφισβήτηση και την ενοχοποίηση. Η Ελληνική κοινωνία οφείλει σήμερα να αναβιώσει την διεκδίκηση για τα κατοχυρωμένα και δίκαια αιτήματά της, να μην παραμένει σε εφησυχασμό και να τιμήσει στην παρούσα συγκυρία την θυσία των θυμάτων της Δημοκρατίας.


Το super car από το Λιχτενστάιν - Onlydriving\nEco Driving Nanoflowcell Super Car Νέα Παρουσιάσεις\nΤο super car από το Λιχτενστάιν\nΠριν ενάμιση μήνα περίπου σας είχαμε αποκαλύψει πώς στη Διεθνή Έκθεση της Γενεύης θα παρουσιαστεί ένα super car από μια χώρα που μέχρι τώρα δεν έχει καμία σχέση με την αυτοκίνηση (www.onlydriving.gr/nanoflowcell-super-car). Στη Γενεύη λοιπόν που διεξήχθη μια από τις μεγαλύτερες εκθέσεις αυτοκινήτου παγκοσμίως η nanoFLOWCELL μια νέα εταιρεία που δημιουργήθηκε στο Λιχτενστάιν παρουσίασε το νέο QUANT e-Sport limousine.\nΠρόκειται για ένα πρωτότυπο σπορ ηλεκτρικό αυτοκίνητο, που αναμένεται να ταράξει τα νερά της αυτοκίνησης, αν και εφόσον βγει στην παραγωγή. Με τη πρώτη ματιά ξεχωρίζει χάρη στις κομψές γραμμές του εκπληκτικού design που διαθέτει. Είναι διθέσιο για τέσσερις επιβάτες με μεγάλα πλευρικά παράθυρα και κυρτά εμπρός και πίσω παρμπρίζ. Αυτό όμως που δίνει έντονο στοιχείο στο νέο μοντέλο είναι οι ζάντες αλουμινίου 22”. Το μεταξόνιο είναι ένα από τα μεγαλύτερα της κατηγορίας του, αφού φτάνει τα 3,19 μέτρα, ενώ το συνολικό βάρος μαζί με τις μπαταρίες είναι 2.300 κιλά. Το μήκος είναι 5,25 μέτρα, το πλάτος 2,2 και το ύψος μόλις 1,35 μέτρα.\nΣτο εσωτερικό υπάρχουν κάποια ασυνήθιστα στοιχεία, όπως οι δύο σειρές καθισμάτων που βρίσκονται η μια πίσω από την άλλη και το ταμπλό, το οποίο είναι κατασκευασμένο από ανθρακονήματα και θυμίζει περισσότερο πιλοτήριο αεροπλάνου. Επίσης, διατίθεται και η οθόνη αφής με πάνω από 1,25 μέτρα πλάτος και 16 εκατοστά ύψος, προσφέροντας όλες τις απαραίτητες πληροφορίες, μέσω ενός συστήματος βασισμένο σε λειτουργικό Android. Μαζί με το QUANT mobile App επιτρέπεται στον οδηγό να έχει πρόσβαση στον κλιματισμό, στις πληροφορίες, καθώς και στο χρώμα στο εσωτερικό του αμαξώματος. Φυσικά δε λείπει το σύστημα πλοήγησης, το οποίο και αυτό είναι προσβάσιμο μέσω του app, αρκεί ο οδηγός να διαθέτει smartphone.\nΤο νέο μοντέλο διαθέτει ένα επαναστατικό σύστημα αποθήκευσης ενέργειας. Η ίδια η nanoFLOWCELL ξεχωρίζει από τα συστήματα που αποθηκεύουν και απελευθερώνουν ηλεκτρική ενέργεια σε πολύ υψηλές πυκνότητες. Η πολύ συμπαγής και ισχυρή μπαταρία στο QUANT e-Sport limousine μπορεί να τροφοδοτήσει το μοντέλο, προκειμένου να υπάρχει αυτονομία μέχρι 600 χιλιόμετρα.\nΜηχανικά το νέο μοντέλο τροφοδοτείται από 4 κινητήρες τριφασικού ρεύματος με διανυσματοποίηση της ροπής, έτσι ώστε να πετυχαίνεται η καλύτερη κατανομή της. Η μέγιστη ισχύς αγγίζει τους εξωπραγματικούς για ηλεκτρικό αυτοκίνητο 925 ίππους και για τους τέσσερις κινητήρες. Το 0-100 επιτυγχάνεται μόλις σε 2,8”, ενώ η τελική ταχύτητα αναμένεται να ξεπεράσει τα 380 χλμ/ώρα. Η αυτονομία, όπως προαναφέραμε, μπορεί να φτάσει μέχρι και τα 600 χίλιομέτρα.\nΤο πώς λειτουργεί ο κινητήρας με τις μπαταρίες είναι λίγο περίπλοκο, αφού τα κύτταρα ροής συνδυάζουν τις ηλεκτροχημικές κυψέλες των συσσωρευτών με εκείνες των κυψελών καυσίμου. Τα υγρά των ηλεκτρολυτών φυλάσσονται σε δύο δεξαμενές και κυκλοφορούν μέσω του κυττάρου. Στην καρδιά του συστήματος μία μεμβράνη διαχωρίζει τα δύο ηλεκτρολυτικά διαλύματα, αλλά επιτρέπει στο ηλεκτρικό φορτίο να περάσει μέσα, έχοντας ως αποτέλεσμα την παραγωγή ενέργειας για το σύστημα μετάδοσης κίνησης.\nΗ κατασκευή έγινε στο εργοστάσιο της nanoFLOWCELL AG στη Ζυρίχη της Ελβετίας. Μέτα την έκθεση της Ελβετίας, που το είδαμε επίσημα για πρώτη φορά, η επόμενη παρουσία του θα γίνει στο φεστιβάλ Top Marques, η οποία διεξάγεται στο Πριγκιπάτο του Μονακό 17 με 20 Απριλίου. Εμείς απλά αναμένουμε να δούμε αν η nanoFLOWCELL θα κάνει το εγχείρημα να το βγάλει στην παραγωγή.\nΗ νέα SUV πρόταση της SsangYong